[pic] | KUMMISSJONI TAL-KOMUNITAJIET EWROPEJ |

Brussel 6.4.2005

KUMM(2005) 119 finali

2005/0043 (COD)

2005/0044 (CNS)

Proposta għal

DEĊIŻJONI TAL-PARLAMENT EWROPEW U TAL-KUNSILL

dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013)

Proposta għal

DEĊIŻJONI TAL-KUNSILL

dwar is-seba' programm ta' qafas tal-Komunità Ewropea ta’ l-Enerġija Atomika (Euratom) għar-riċerka nukleari u l-attivitajiet ta' taħriġ (mill-2007 sa l-2011)

(preżentati mill-Kummissjoni) {SEK(2005) 430}{SEK(2005) 431}

MEMORANDUM TA’ SPJEGAZZJONI

1. IL-KUNTEST TAL-PROPOSTA

Il-kuntest politiku u l-għanijiet ta' din il-proposta huma mfissra fil-komunikazzjoni "Il-Bini taż-Żona Ewropea tar-Riċerka (ERA) ta' l-għarfien għat-tkabbir ekonomiku"[1] ippreżentata mill-Kummissjoni fl-istess waqt.

L-għarfien jinsab fil-qofol ta' l-aġenda ta' Liżbona, u fuqu jissejsu l-elementi kollha tagħha. Ir-riċerka u t-teknoloġija, flimkien ma' l-edukazzjoni u l-innovazzjoni, isawru l-elementi tat-"Trijangolu ta' l-għarfien".

Sabiex l-Ewropa ssir "l-ekonomija msjesa fuq l-għarfien l-iktar dinamika u kompetittiva fid-dinja" filwaqt li żżomm sħiħ mal-"Mudell Ewropew", jeħtiġilha żżid l-isforzi tagħha fir-riċerka sal-livell ta' 3% tal-prodott gross domestiku (PGD) ta' l-UE, u tagħraf tisfrutta aħjar il-kapaċitajiet tagħha f'dan il-qasam, billi ssarraf ir-riżultati xjentifiċi fi prodotti, proċessi u servizzi ġodda.

Flimkien ma' l-Istati Membri, u f'kooperazzjoni mill-qrib magħhom, l-UE jeħtiġilha timmobilizza l-istrumenti legali u finanzjarji tagħha favur din il-mira. Dan il-proċess jibda mill-Programm ta' Qafas għar-riċerka.

2. IL-KONSULTAZZJONI TA' QABEL

Fil-proċess tat-tħejjija tal-proposti preżenti, il-Kummissjoni qieset il-fehmiet espressi mill-istituzzjonijiet oħra ta' l-UE, b'mod partikolari l-Parlament Ewropew u l-Istati Membri, kif ukoll dawk espressi f'konsultazzjoni wiesgħa minn firxa ta' persuni u entitajiet interessati, fosthom il-komunità xjentifika u l-industrija.

Din il-proposta sserraħ ukoll fuq evalwazzjoni ddettaljata ta' l-impatt. Din l-evalwazzjoni ta' l-impatt bniet fuq it-tagħrif mogħti minn dawk kollha li għandhom interess, valutazzjonijiet interni u esterni u studji oħra, u kontributi mill-esperti Ewropej magħrufa fil-qasam ta' l-evalwazzjoni ta' l-impatt. Mill-evalwazzjoni rriżulta li l-Ewropa għandha quddiemha bosta sfidi ekonomiċi, soċjali u ambjentali li x-xjenza u t-teknoloġija jkunulna ta' għajnuna biex negħlbuhom; li, madankollu, is-sistema xjentifika u teknoloġika Ewropewa għandha d-difetti tagħha; u li fl-imgħoddi l-UE rnexxielha tappoġġa r-riċerka permezz ta' Programmi ta' Qafas preċedenti.

3. L-ASPETTI LEGALI

Il-proposta għall-Programm ta' Qafas tal-KE, għall-perjodu mill-2007 sa l-2013, tissejjes fuq il-Kapitolu XVIII tat-Trattat, l-Artikoli 163 sa 171, li jipprovdu għal politika ta' riċerka ta' l-UE u għall-istrumenti finanzjarji tagħha, b'mod partikolari il-Programm ta' Qafas ta' aktar minn sena għar-Riċerka.

Sabiex tissaħħaħ l-eċċellenza u jintrefa' 'l fuq il-livell medju tar-riċerka fl-Ewropa, il-prinċipju ewlieni huwa li tiġi mħeġġa, oragnizzata u sfruttata kull għamla ta' kooperazzoni fir-riċerka, mill-kollaborazzjoni fi proġetti u netwerks konġunti sal-koordinazzoni ta' programmi nazzjonali ta' riċerka, il-kompetizzjoni fuq il-livell Ewropew, kif ukoll it-twettiq konġunt ta' inizjattivi kbar fit-teknoloġija u l-iżvilupp ta' infrastrutturi ta' dimensjoni Ewropea u ta' interess għall-Ewropa.

Id-daqs ta' l-azzjoni huwa bi proporzjon mal-volum tal-ħtiġijiet fl-UE-25 il-ġdida, minħabba l-ispiża dejjem tikber tar-riċerka, il-bżonn li tingħaqad flimkien il-massa kritika ta' riżorsi umani u materjali, kif ukoll biex tingħata risposta għall-ħtiġijiet emerġenti jew għal dawk li jiġu affrontati l-aħjar fuq il-livell Ewropew.

Sabiex l-impatt ta' l-appoġġ finanzjarju mogħti mill-UE jilħaq l-ogħla livell, fis-7 Programm ta' Qafas se jisaħħu r-rabtiet u l-komplementaritajiet sew mal-politika u l-attivitajiet nazzjonali kif ukoll l-azzjonijiet u s-sorsi ta' finanzjament l-oħra ta' l-UE.

4. L-IMPLIKAZZJONIJIET GħALL-BAġIT

Fid-"dikjarazzjoni finanzjarja leġizlattiva" mehmuża ma' din id-Deċiżjoni jintwerew l-implikazzjonijiet finanzjarji u r-riżorsi umani u amminstrattivi.

5. IS-SIMPLIFIKAR

IMQABBEL MAL-PROGRAMMI PREċEDENTI, IS-7 PROGRAMM TA' QAFAS HUWA SSIMPLIFIKAT B'MOD SINIFIKANTI, U DIN HIJA KARATTERISTIKA EWLENIJA TIEGħU. IL-MI żuri maħsuba f'dan ir-rigward huma deskritti fid-Dokument ta' Ħidma dwar it-twettiq li jakkumpanja l-proposta. Dawn il-miżuri se jkopru ċ-ċiklu kollu ta' l-iffinanzjar, inklużi s-simplifikar ta' skemi ta' finanzjament, ir-regoli u l-proċeduri amministrattivi u finanzjarji, kif ukoll kemm jiftiehmu d-dokumenti u kemm ikunu ta' użu faċli. Il-Kummissjoni għandha l-intenzjoni li testernalizza, taħt ir-responsabbiltà tagħha, attivitajiet li jiġġeneraw għadd kbir ta' operazzjonijiet żgħar. Aġenzija eżekuttiva sejra tmexxi l-azzjonijiet Marie Curie, l-appoġġ għall-SMEs, kif ukoll il-ħidmiet amministrattivi marbutin ma' proġetti oħra ta' riċerka, inklużi dawk kollaborattivi. L-implimentazzjoni ta' l-attivitajiet tal-Kunsill Ewropew għar-Riċerka (ERC European Research Council ) se timxi fuq l-istess strateġija.

6. IL-KONTENUT

Is-7 Programm ta' Qafas sejjer jiġi organizzat f'erba' programmi speċifiċi, li kull wieħed minnhom jikkorrispondi ma' wieħed mill-erba' miri l-kbar tal-politika Ewropea tar-riċerka.

- Kooperazzjoni

Se jingħata l-appoġġ għal firxa wiesgħa ta' attivitajiet ta' riċerka li jitwettqu fil-kooperazzjoni trans-nazzjonali, minn proġetti kollaborattivi, sa netwerks u l-koordinazzjoni ta' programmi tar-riċerka. Il-kooperazzjoni internazzjonali bejn l-UE u l-pajjiżi terzi tifforma parti integrali minn din l-azzjoni.

- Ideat

Se jiġi stabbilit Kunsill Ewropew tar-Riċerka, bil-għan li jappoġġa r-"riċerka fil-fruntieri ta' l-għarfien" mwettqa minn timijiet individwali li jikkompetu fuq il-livell Ewropew fl-oqsma kollha xjentifiċi u teknoloġiċi, fosthom l-inġinjerija, ix-xjenzi soċjo-ekonomiċi u l-umanitajiet.

- Nies

Sejrin jissaħħu l-attivitajiet li jappoġġaw it-taħriġ u l-iżvilupp tal-karrieri tar-riċerkaturi, li jissejħu azzjonijiet "Marie Curie", permezz ta' konċentrazzjoni akbar fuq l-aspetti ewlenin ta' l-iżvilupp tal-ħiliet u fuq it-tisħiħ ta' l-irbit mas-sistemi nazzjonali.

- Kapaċitajiet

Xi aspetti ewlenin tal-kapaċitajiet Ewropej għar-riċerka u l-innovazzjoni sejrin jiġu appoġġati: l-infrastrutturi tar-riċerka; riċerka għall-benefiċċju ta' l-SMEs; raggruppamenti reġjonali ddedikati għar-riċerka; ir-realizzazzjoni tal-potenzjal kollu għar-riċerka li għandhom ir-reġjuni ta' "konverġenza" ta' l-UE; kwestjonijiet marbuta max-"Xjenza fis-Soċjetà"; attivitajiet "orizzontali" ta' kooperazzjoni internazzjonali.

Permezz ta' dawn l-erba' programmi speċifiċi, jintlaħaq l-għan li jkunu jistgħu jinħolqu poli ta' eċċellenza Ewropej.

Barra minn hekk, ser ikun hemm programm speċifiku għall-azzjonijiet mhux nukleari taċ-Ċentru Konġunt tar-Riċerka.

Il-programm dwar il-kooperazzjoni se jitqassam f'sotto-programmi, li, fil-limitu tal-possibbli, kull wieħed minnhom se jkun awtonomu fl-operat tiegħu, filwaqt li fl-istess ħin juri l-koerenza u l-konsistenza u jippermetti t-trattament tas-suġġetti tar-riċerka ta' interess komuni minn perspettivi inter-tematiċi.

Id-disa' temi li ġew identifikati għall-parti "Kooperazzjoni" huma:

- Is-Saħħa;

- L-Ikel, l-Agrikoltura u l-Bijoteknoloġija;

- It-Teknoloġiji ta' l-Informatika u l-Komunikazzjoni;

- In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni;

- L-Enerġija;

- L-Ambjent (inklu ż it-Tibdil fil-Klima);

- It-Trasport (inklu ża l-Aeronawtika);

- Ix-Xjenzi Soċjo-ekonomiċi u l-Umanistika;

- Is-Sigurtà u l-Ispazju.

2005/0043 (COD)

Proposta għal

DEĊIŻJONI TAL-PARLAMENT EWROPEW U TAL-KUNSILL

dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013)

IL-PARLAMENT EWROPEW U L-KUNSILL TA’ L-UNJONI EWROPEA,

Wara li kkunsidraw it-Trattat li jistabbilixxi il-Komunità Ewropea, u b'mod partikolari l-Artikolu 166(1) tiegħu,

Wara li kkunsidraw il-proposta tal-Kummissjoni[2],

Wara li kkunsidraw l-opinjoni tal-Kumitat Ekonomiku u Soċjali Ewropew[3],

Wara li kkunsidraw l-opinjoni tal-Kumitat tar-Reġjuni[4],

Huma u jaġixxu skond il-proċedura stipulata fl-Artikolu 251 tat-Trattat[5],

Billi:

(1) Il-Komunità għandha l-għan li ssaħħaħ is-sisien xjentifiċi u teknoloġiċi ta' l-industrija Komunitarja u li tiżgura livell għoli ta' kompetittività. Għal dan il-għan, il-Komunità ġġib 'il quddiem l-attivitajiet kollha ta' riċerka li jitqiesu meħtieġa, b'mod partikolari billi tinkoraġġixxi l-impriżi, inklużi dawk żgħar u ta' daqs medju (SMEs), iċ-ċentri ta' riċerka u l-universitajiet fl-attivitajiet tagħhom ta' riċerka u żvilupp teknoloġiku.

(2) Ir-rwol ċentrali tar-riċerka fl-iżgurar tal-kompetittività u t-tkabbir ekonomiku intgħaraf mill-Kunsill Ewropew ta' Liżbona, li enfasizza l-għarfien u l-innovazzjoni bħala l-qofol tal-progress ekonimiku, inkluż it-tkabbir Ewropew fl-impjiegi.

(3) F'konformità ma' l-istrateġija ta' Liżbona, il-Kunsill Ewropew ta' Barċellona ffissa l-mira li l-ħidma Ewropea fir-riċerka tiżdied sa 3% tal-PGD ta' l-UE, li żewġ terzi minn dan l-ammont jiġu mill-investiment privat.

(4) Il-Parlament Ewropew enfasizza darba wara l-oħra l-importanza tar-riċerka, l-iżvilupp teknoloġiku u r-rwol akbar ta' l-għarfien fit-twettiq tat-tkabbir ekonomiku, l-aħħar fil-linji ta' gwida tiegħu ta' Marzu 2005[6] għall-politika ta' l-UE fl-appoġġ tar-riċerka.

(5) Filwaqt li jqis il-ħtiġijiet kollha ta' riċerka għall-oqsma kollha tal-politika Komunitarja, u jibni fuq l-appoġġ wiesa' mill-industrija Ewropea, il-komunità xjentifika, l-universitajiet u l-entitajiet oħra interessati, il-Komunità għandha tistabbilixxi l-miri xjentifiċi u teknoloġiċi li jridu jintlaħqu taħt is-seba' Programm ta' Qafas tagħha fil-perjodu mill-2007 sa l-2013.

(6) Dawn il-miri għandhom ikomplu jibnu fuq il-kisbiet tas-sitt Programm ta' Qafas lejn il-ħolqien taż-Żona Ewropea tar-Riċerka u jkomplu javvanzawhom lejn l-iżvilupp fl-Ewropa ta' ekonomija u soċjetà msejsin fuq l-għarfien. Fost dawn il-miri, dawn li ġejjin huma ta' importanza partikolari:

(7) Il-kooperazzjoni trans-nazzjonali madwar l-UE kollha kemm hi għandha tingħata l-appoġġ.

(8) Id-dinamiżmu, il-kreattività u l-eċċellenza tar-riċerka Ewropea fuq il-fruntiera ta' l-għarfien għandom jissaħħu.

(9) Il-potenzjal uman fir-riċerka u fit-teknoloġija fl-Ewropa għandu jitqawwa sew mil-lat tal-kwantità kif ukoll minn dak tal-kwalità.

(10) Il-kapaċitajiet għar-riċerka u l-innovazzoni madwar l-Ewropa kollha kemm hi għandhom jissaħħu, u għandu jiġi żgurat l-aqwa użu possibbli tagħhom.

(11) Sabiex dawn il-miri jintlaħqu, huwa meħtieġ li erba' tipi ta' attivitajiet jinġiebu 'l quddiem: il-kooperazzjoni trans-nazzjonali dwar temi definiti mill-politika ("Kooperazzjoni"), ir-riċerka mmexxija mir-riċerkaturi stess u msejsa fuq l-inizjattiva tal-komunità tar-riċerka ("Ideat"), appoġġ għar-riċerkaturi individwali ("Nies"), u appoġġ għall-kapaċitajiet ta' riċerka ("Kapaċitajiet").

(12) Taħt "Kooperazzjoni" għandu jingħata appoġġ għall-kooperazzjoni trans-nazzjonali fuq kull skala, fi ħdan l-Unjoni Ewropea u lil hinn minnha, f'għadd ta' oqsma tematiċi li jikorrespondu ma' l-oqsma l-kbar tal-progress fl-għarfien u fit-tekonoloġija, li fihom ir-riċerka trid tiġi appoġġata u msaħħa sabiex jiġu ffaċċati l-isfidi soċjali, ekonomiċi u ambjentali u industrijali ta' l-Ewropa.

(13) Tat "Ideat", għandhom jitwettqu attivitajiet minn Kunsill Ewropew tar-Riċerka (ERC), li għandu jgawdi minn grad għoli ta' awtonomija.

(14) Taħt "Nies", għandu jingħata stimolu lil individwi biex jidħlu fil-professjoni tar-riċerkaturi, filwaqt li riċerkaturi Ewropej għandhom jiġu mħeġġa jibqgħu fl-Ewropa u riċerkaturi mid-dinja kollha għandhom jiġu mħajra jiġu fl-Ewropa, li għandha ssir aktar attraenti għall-aqwa riċerkaturi.

(15) Taħt "Kapaċitajiet", għandu jinġieb għall-aħjar livell l-użu u l-iżvilupp ta' l-infrastrutturi tar-riċerka; għandhom jissaħħu l-kapaċitajiet ta' l-SMEs għall-innovazzjoni u l-abbiltà tagħhom li jibbenefikaw mir-riċerka għandu jiġi appoġġat l-iżvilupp ta' raggruppamenti mmexxija mir-riċerka; għandu jinħeles mix-xkiel il-potenzjal għar-riċerka fir-reġjuni ta' konverġenza u l-iktar remoti ta' l-UE; għandhom jitqarrbu lejn xulxin ix-xjenza u s-soċjetà, għall-integrazzjoni armonjuża tax-xjenza u t-teknoloġija fis-soċjetà Ewropea; u jsiru azzjonaijiet orizzontali u jittieħdu miżuri ta' appoġġ għall-kooperazzjoni internazzjonali.

(16) Iċ-Ċentru Konġunt tar-Riċerka għandu jikkontribwixxi għall-ilħiq tal-miri mfissra hawn fuq billi jwettaq azzjonijiet diretti u billi jagħti l-appoġġ, immexxi mill-klijenti, għat-twettiq tal-politika ta' l-UE.

(17) Is-seba' Programm ta' Qafas jimxi id f'id ma' l-attivitajiet imwettqa mill-Istati Membri, kif ukoll ma' azzjonijiet oħra Komunitarji li huma meħtieġa għall-isforz strateġiku globali u għat-twettiq tal-miri ta' Liżbona, b'mod partikolari flimkien ma' dawk dwar il-fondi strutturali, l-agrikoltura, l-edukazzjoni, it-taħriġ, il-kompetittività u l-innovazzjoni, l-industrija, l-impjiegi u l-ambjent.

(18) L-attivitajiet ta' innovazzjoni u dawk li għandhom x'jaqsmu ma' l-SMEs li jsiru taħt dan il-Programm ta' Qafas għandhom jimxu id f'id ma dawk li jsiru taħt il-programm ta' qafas għall-Kompetittività u l-Innovazzjoni.

(19) Fid-dawl ta' l-appoġġ akbar għall-ambitu mwessa' ta' l-azzjonjiet tal-Programm ta' Qafas (PQ), ta' l-effett ta' amplifikazzjoni ta' l-iffinanzjar fuq l-investiment nazzjonali u privat, il-ħtieġa li l-Komunità tingħata l-kapaċità tilqa' l-isfidi ġodda xjentifiċi u teknoloġiċi, ir-rwol vitali li għandu l-intervent tal-Komunità fit-tqawwija ta' l-effiċjenza u l-effettività tas-sistema Ewropea tar-riċerka, u l-kontribut li jista' jagħti s-seba' Programm ta' Qafas imkabbar għal nifs ġdid għall-istrateġija ta' Liżbona, hemm ħtieġa urġenti li l-baġit ta' l-UE għar-riċerka jiġi rduppjat[7].

(20) Filwaqt li ġiet meqjusa r-reviżjoni f'nofs triq ta' l-użu ta' l-istrumenti ġodda taħt is-sitt Programm ta' Qafas u l-Evalwazzjoni ta' Ħames Snin tal-Programm ta' Qafas, ġiet definita strateġija ġdida li għandha tippermetti li l-għanijiet politiċi tal-politika tar-riċerka ta' l-UE jintlaħqu b'iktar faċilità, effiċjenza u flessibiltà, Għal dan il-għan, għandha tintuża ġabra iktar sempliċi ta' "skemi ta' ffinanzjar", sew individwalment kif ukoll flimkien, b'iktar flessibiltà u ħelsien, biex l-azzjonijiet differenti jingħataw l-appoġġ.

(21) Ġaladarba l-Istati Membri weħidhom ma jistgħux jilħqu biżżejjed l-għan ta' l-azzjonijiet li, f'konformità ma' l-Artikolu 163 tat-Trattat, għandhom jittieħdu fil-ħidma għall-ħolqien fl-Ewropa ta' soċjetà u ekonomija msejsa fuq l-għarfien, u la dan il-għan jista' jintlaħaq aħjar fuq il-livell Komunitarju, il-Komunità tista' tadotta xi miżuri, skond il-prinċipji tas-sussidjarjetà kif jidhru fl-Artikolu 5 tat-Trattat. Skond il-prinċipju tal-proporzjonalità, kif jidher f'dak l-Artikolu, dan is-seba' Programm ta' Qafas ma jmurx lil hinn minn dak li huwa meħtieġ biex dawk l-għanijiet jintlaħqu.

(22) L-implimentazzjoni tas-seba' Programm ta' Qafas tista' tagħti lok għal programmi addizzjonali li jinvolvu l-parteċipazzjoni ta' uħud biss mill-Istati Membri, il-parteċipazzjoni tal-Komunità fi programmi mnedija minn għadd ta' Stati Membri, jew inkella t-twaqqif ta' proġetti konġunti jew arranġamenti oħra li jkunu konformi mat-tifsira ta' l-Artikoli 168,169 u 171 tat-Trattat.

(23) Il-Komunità kkonkludiet għadd ta' ftehimiet internazzjonali fil-qasam tar-riċerka u għandhom isiru sforzi biex il-kooperazzjoni internazzjonali fir-riċerka tissaħħaħ bil-għan li l-Komunità Ewropea tiġi integrata iktar fil-komunità tar-riċerka mxerrda mad-dinja kollha.

(24) Is-seba' Programm ta' Qafas għandu jikkontribwixxi lejn il-promozzjoni ta' l-iżvilupp sostenibbli u l-ħarsien ta' l-ambjent.

(25) L-attivitajiet tar-riċerka li jappoġġahom dan il-Programm ta' Qafas għandhom jimxu fuq prinċipji fundamentali ta' l-etika, inklużi dawk li huma riflessi fil-Karta tad-Drittijiet Fundamentali ta' l-Unjoni Ewropea. Jitqiesu u jkomplu jitqiesu l-fehmiet tal-Grupp Ewropew dwar l-Etika fix-Xjenza u fit-Teknoloġiji Ġodda.

(26) Taħt is-seba' Programm ta' Qafas, ir-rwol tan-nisa fix-xjenza u fir-riċerka sejjer jingħata l-qies kollu li jixraqlu, bil-għan li r-rwol tan-nisa fir-riċerka jkompli jissaħħaħ.

(27) Dan l-att jistabbilixxi qafas finanzjarju għat-tul kollu tal-programm li se jkun il-punt ewlieni ta' riferiment għall-awtorità tal-baġit, skond it-tifsira tal-punt [...] tal-Ftehim Inter-Istituzzjonali ta' […] bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u t-titjib tal-proċedura tal-baġit.

(28) Għandhom jittieħdu wkoll il-miżuri meħtieġa biex ma jitħallewx isiru l-irregolaritajiet u l-frodi, u għandhom jitttieħdu wkoll il-passi meħtieġa biex jinġabru lura fondi li jkunu ntilfu, tħallsu bi żball jew ġew użati b'mod mhux korrett, skond ir-Regolamenti tal-Kunsill (KE, Euratom) Nru 2988/95 tat-18 ta' Diċembru 1995 dwar il-ħarsien ta' l-interessi finanzjarji tal-Komunitajiet Ewropej[8], (Euratom, KE) Nru 2185/96 tal-11 ta' Novembru 1996 dwar il-kontrolli u l-ispezzjonijiet fil-post imwettqa mill-Kummissjoni biex tħares l-interessi finanzjarji tal-Komunità mill-frodi u minn irregolaritajiet oħra[9] u r-Regolament (KE) Nru 1073/1999 tal-Parlament Ewropew u tal-Kunsill dwar investigazzjonijiet imwettqa mill-Uffiċċju Ewropew Kontra l-Frodi (OLAF)[10].

(29) Huwa importanti li tiġi żgurata l-ġestjoni soda tal-finanzi tas-seba' programm ta' qafas, kif ukoll it-twettiq tiegħu bl-iktar mod effettiv u bl-ikbar faċilità u possibiltà ta' aċċess għal min jieħu sehem fih. Jeħtieġ li tiġi żgurata l-konformità mar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej; kif ukoll mal-ħtiġijiet tas-simplifikar u t-treġija mtejba.

IDDEĊIDEW KIF ĠEJ:

Artikolu 1

Twaqqif tal-Programm ta' Qafas

B'dan qed jiġi stabbilit, għall-perjodu mill-1 ta' Jannar 2007 sal-31 ta' Diċembru 2013, il-Programm ta' Qafas għall-attivitajiet Komunitarji fil-qasam tar-riċerka u l-iżvilupp teknoloġiku, inklużi l-attivitajiet ta' dimostrazzjoni, minn hawn 'il quddiem is-"seba' Programm ta' Qafas".

Artikolu 2

Għanijiet u attivitajiet

1. Is-seba' Programm ta' Qafas jappoġġa l-attivitajiet imfissra fil-paragrafi 2 sa 5. L-għanijiet u l-linji wiesgħa ta' dawk l-attivitajiet jingħataw fl-Anness I.

2. Kooperazzjoni: appoġġ għall-firxa sħiħa ta' l-azzjonijiet tar-riċerka li jsiru b'kooperazzjoni trans-nazzjonali fl-oqsma tematiċi li ġejjin:

3. Is-Saħħa;

4. L-Ikel, l-Agrikoltura u l-Bijoteknoloġija;

5. It-Teknoloġiji ta' l-Informatika u l-Komunikazzjoni;

6. In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni;

7. L-Enerġija;

8. L-Ambjent (inkluż it-Tibdil fil-Klima);

9. It-Trasport (inkluża l-Aeronawtika);

10. Ix-Xjenzi Soċjo-ekonomiċi u l-Umanistika;

11. Is-Sigurtà u l-Ispazju.

12. Ideat: appoġġ għar-riċerka "mmexxija mir-riċerkaturi" li, fuq il-livell Ewropew, issir kompetittivament minn timijiet individwali fl-oqsma kollha.

13. Nies: tisħiħ, sew mill-lat tal-kwantità kif ukoll minn dak tal-kwalità, tal-potenzjal uman fir-riċerka u fit-teknoloġija fl-Ewropa.

14. Kapaċitajiet: appoġġ għal aspetti ewlenin tal-kapaċitajiet għar-riċerka u l-innovazzjoni, bħalma huma l-infrastrutturi tar-riċerka; raggruppamenti reġjonali ddedikati għar-riċerka; l-iżvilupp tal-potenzjal kollu tar-riċerka fir-reġjuni ta' konverġenza u l-aktar remoti tal-Komunità; ir-riċerka għall-benefiċċju ta' l-impriżi żgħar u ta' daqs medju (SMEs); kwestjonijiet marbuta max-"Xjenza fis-Soċjetà"; attivitajiet orizzontali ta' kooperazzjoni internazzjonali.

15. Is-seba' Programm ta' Qafas jappoġġa wkoll l-azzjonijiet diretti xjentifiċi u tekniċi li mhumiex ta' natura nukleari li jsiru miċ-Ċentru Konġunt tar-Riċerka (JRC), kif huwa ddefinit fl-Anness I.

Artikolu 3

Is-seba' Programm ta' Qafas jiġi implimentat permezz ta' programmi speċifiċi. Dawn il-programmi jridu jistabbilixxu miri preċiżi u r-regoli ddettaljati għall-implimentazzjoni.

Artikolu 4

Is-Somma massima globali u s-sehem allokat għal kull programm

1. Is-somma massima globali allokata għall-parteċipazzjoni finanzjarja tal-Komunità f'dan is-seba' Programm ta' Qafas hija ta' EUR 72 726 miljun. Dak l-ammont jitqassam bejn l-attivitajiet u l-azzjonijiet imsemmija fil-paragrafi 2 sa 6 ta' l-Artikolu 2 kif ġej (f'EUR miljuni):

Kooperazzjoni | 44432 |

Ideat | 11862 |

Nies | 7129 |

Kapaċitajiet | 7486 |

Attivitajiet mhux nukleari taċ-Ċentru Konġunt tar-Riċerka | 1817 |

2. L-analiżi indikattiva fl-oqsma tematiċi ta' kull attività msemmija fil-paragrafu 1 tingħata fl-Anness II.

3. Ir-regoli ddettaljati għall-parteċipazzjoni finanzjarja tal-Komunità f'dan il-Programm ta' Qafas jingħataw fl-Anness III.

Artikolu 5

Il-Ħarsien ta' l-interessi finanzjarji tal-Komunitajiet

Għall-azzjonijiet Komunitarji ffinanzjati taħt din id-Deċiżjoni, ir-Regolamenti (KE, Euratom) Nru 2988/95 u r-Regolament (Euratom, KE) Nru 2185/96 japplikaw fil-każ ta' kwalunkwe ksur tad-dispożizzjonijiet tal-liġi Komunitarja, inkluż il-ksur ta' obbligi kuntrattwali li jkunu ġew stipulati fuq il-bażi tal-programm, b'konsegwenza ta' l-att jew l-ommissjoni ta' operatur ekonomiku li, permezz ta' nefqa mhux awtorizzata, jkollu/ha jew jista'/tista' jkollu/ha l-effett li jippreġudika/tippreġudika l-baġit ġenerali tal-Komunitajiet Ewropej jew il-baġits li dawn imexxu.

Artikolu 6

L-attivitajiet kollha ta' riċerka li jsiru fis-seba' Programm ta' Qafas iridu jitwettqu fir-rispett tal-prinċipji etiċi fundamentali.

Artikolu 7

Il-Monitoraġġ, l-evalwazzjoni u r-reviżjoni

1. Sa mhux aktar tard mill-2010, il-Kummissjoni trid, bl-għajnuna ta' esperti esterni, tagħmel evalwazzjoni ad interim ta' dan il-Programm ta' Qafas u l-programmi speċifiċi tiegħu dwar il-kwalità ta' l-attivitajiet ta' riċerka li jkunu qed isiru, kif ukoll il-progress li jkun sar lejn l-ilħiq tal-miri tagħhom.

2. Sentejn wara t-tmiem ta' dan il-Programm ta' Qafas, il-Kummissjoni trid tagħmel evalwazzjoni esterna, minn esperti indipendenti, tal-motivazzjonijiet, l-implimentazzjoni u l-kisbiet tiegħu.

Il-Kummissjoni trid tikkomunika l-konklużjonijiet ta' din l-evalwazzjoni, flimkien ma' l-osservazzjonijiet tal-Kummissjoni stess, lill-Parlament Ewropew, il-Kunsill, il-Kumitat Ekonomiku u Soċjali u l-Kumitat tar-Reġjuni.

Magħmula fi Brussell,

Għall-Parlament Ewropew Għall-Kunsill

Il-President Il-President

ANNESS I

GĦANIJIET XJENTIFIĊI U TEKNOLOĠIĊI, DESKRIZZJONI ĠENERALI TAT-TEMI U L-ATTIVITAJIET

Is-seba' Programm ta' Qafas sejjer jitwettaq biex isegwi l-għanijiet ġenerali mfissra fl-Artikolu 163 tat-Trattat billi jagħti kontribut għall-ħolqien ta' soċjetà msejsa fuq l-għarfien, filwaqt li jkompli jiżviluppa Żona Ewropea tar-Riċerka. Isaħħaħ l-eċċellenza fir-riċerka xjentifika u teknoloġika permezz ta' l-erba' programmi li ġejjin: kooperazzjoni, ideat, nies u kapaċitajiet.

I KOOPERAZZJONI

F'din il-parti tas-7 Programm ta' Qafas, se jingħata appoġġ għal-kooperazzjoni trans-nazzjonali fuq kull skala, fi ħdan l-Unjoni Ewropea u lil hinn minnha, f'għadd ta' oqsma tematiċi li jikorrespondu ma' l-oqsma l-kbar tal-progress fl-għarfien u fit-tekonoloġija, li fihom ir-riċerka trid tiġi appoġġata u msaħħa sabiex jiġu ffaċċati l-isfidi soċjali, ekonomiċi u ambjentali ta' l-Ewropa.

L-għan globali huwa li jingħata kontribut lejn l-ilħiq ta' żvilupp sostenibbli.

Id-disa' temi li ġew deċiżi għall-azzjoni ta' l-Unjoni Ewropea huma dawn li ġejjin:

16. Is-Saħħa;

17. L-Ikel, l-Agrikoltura u l-Bijoteknoloġija;

18. It-Teknoloġiji ta' l-Informatika u l-Komunikazzjoni;

19. In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni;

20. L-Enerġija;

21. L-Ambjent (inkluż it-Tibdil fil-Klima);

22. It-Trasport (inkluża l-Aeronawtika);

23. Ix-Xjenzi Soċjo-ekonomiċi u l-Umanistika;

24. Is-Sigurtà u l-Ispazju.

Dawn it-temi huma ddefiniti fil-wisgħa f'livell relattivament għoli, b'tali mod li jkunu jistgħu jadattaw irwieħhom għal kif jevolvu l-ħtiġijiet u l-opportunitajiet li jistgħu jinqalgħu waqt il-perjodu li matulu jdum fis-seħħ is-7 Programm ta' Qafas. Għal kull waħda minnhom, ġiet identifikata serje ta' attivitajiet li jindikaw il-linji wiesgħa li huma maħsuba għall-appoġġ Komunitarju. Dawn ġew identifikati fuq il-bażi tal-kontribut li jagħtu lill-ilħiq ta' l-għanijiet ta' l-UE, fosthom it-tranżizzjoni lejn soċjetà ta' l-għarfien, il-potenzjal rilevanti tar-riċerka Ewropea u l-valur miżjud ta' l-intervent fuq il-livell ta' l-UE f'dawn is-suġġetti.

Tingħata attenzjoni partikolari lejn l-oqsma xjentifiċi ta' prijorità li jħaddnu għadd ta' temi, bħax-xjenzi u t-teknoloġiji tal-baħar.

Il-pluridixxiplinarjetà sejra tiġi inkoraġġita permezz ta' strateġiji konġunti multi-tematiċi għas-suġġetti tar-riċerka u t-teknoloġija li jkollhom rilevanza għal aktar minn tema waħda.

B'mod partikolari fil-każ tas-suġġetti ta' rilevanza industrijali, is-suġġetti ntagħżlu fuq il-bażi, fost l-oħrajn, tax-xogħol ta' għadd ta' "Pjattaformi Teknoloġiċi Ewropej" li twaqqfu fl-oqsma fejn il-kompetittività u t-tkabbir ekonomiku ta' l-Ewropa jiddependu fuq riċerka importanti u u fuq il-progress teknoloġiku, fil-medda tan-nofs u f'dik twila. Il-Pjattaformi Teknoloġiċi Ewropej jiġbru flimkien lil kull min għandu interess, sabiex, taħt it-tmexxija industrijali, jiddefinixxu u jwettqu Aġenda Strateġika ta' Riċerka. Dan il-Programm ta' Qafas se jagħti kontribut għat-twettiq ta' dawn l-Aġendi Strateġiċi ta' Riċerka, kulfejn dawn tassew isawru valur miżjud Ewropew.

Id-disa' temi jinkludu wkoll ir-riċerka li tkun meħtieġa sabiex fuqha jissejsu t-tfassil, it-twettiq u l-evalwazzjoni tal-politika ta' l-UE, pereżempju fl-oqsma tas-saħħa, is-sikurezza, l-ambjent, il-ħarsien tal-konsumatur, l-għajnuna għall-iżvilupp, is-sajd, l-affarijiet marittimi, l-agrikoltura, il-ħarsien ta' l-annimali, it-trasport, l-edukazzjoni u t-taħriġ, l-impjiegi, l-affarijiet soċjali, il-koeżjoni, il-ġustizzja u l-affarijiet interni, flinkien mar-riċerka pre- u ko-normattiva li tkun rilevanti għat-titjib tal-kwalità ta' l-istandards u tat-twettiq tagħhom.

Minbarra dawn l-attivitajiet, fil-qafas ta' kull tema tiġi żgurata l-possibiltà li jiġu indirizzati b'mod miftuħ u flessibbli żewġ tipi ta' opportunitajiet u ħtiġijiet.

- Ħtiġijiet emerġenti: permezz ta' appoġġ speċifiku għal proposti spontanji ta' riċerka li jkollhom l-għan li, f'qasam partikolari u/jew fejn jiltaqgħu għadd ta' dixxiplini, jidentifikaw jew jesploraw aktar fil-fond opportunitajiet ġodda xjentifiċi u teknoloġiċi, b'mod speċjali dawk li joffru l-potenzjal għal kisbiet sinifikanti.

- Ħtiġijiet mhux previsti tal-politika: biex b'mod flessibbli jingħata rispons għal ħtiġijiet ġodda tal-politika li jqumu waqt li jkun għaddej il-Programm ta' Qafas, pereżempju żviluppi mhux previsti jew ġrajjiet li jirrikjedu reazzjoni ta' malajr, bħal epidemiji ġodda, tħassib emerġenti dwar is-sigurtà alimentari jew l-affrontar ta' diżastru naturali.

Sabiex jissaħħaħ it-tifrix u l-użu tal-kisbiet tar-riċerka ta' l-UE, se jiġi appoġġat it-tixrid ta' l-għarfien u t-trasferiment tar-riżultati, inkluż lil dawk li jfasslu l-politika. Dan l-appoġġ se jingħata fl-oqsma tematiċi kollha, permezz ta' l-iffinanzjar ta' inizjattivi għall-ħolqien u t-tisħiħ tal-kuntatti, seminars u laqgħat, l-għajnuna ta' esperti esterni u servizzi ta' informazzjoni u elettroniċi, b'mod partikolari CORDIS. L-azzjonijiet għall-appoġġ ta' l-innovazzjoni sejrin jittieħdu taħt il-Programm għall-Kompetittività u l-Innovazzjoni. Se jingħata wkoll appoġġ għal inizjattivi li jkollhom l-għan li jniedu djalogu mal-pubbliku ġenerali u lil hinn mill-komunità tar-riċerka dwar temi xjentifiċi u dwar ir-riżultati tar-riċerka u fil-qasam tal-komunikazzjoni fix-xjenza u l-edukazzjoni xjentifika. Se jitqiesu kif jixraq il-lati tal-prinċipji etiċi u tan-non-diskriminazzjoni sesswali.

Fi ħdan il-firxa kollha ta' dawn it-temi, l-appoġġ għall-kooperazzjoni trans-nazzjonali se jiġi implimentat permezz ta':

- Ir-riċerka kollaborattiva;

- Inizjattivi Konġunti fit-Teknoloġija;

- Il-Koordinazzjoni ta' programmi ta' riċerka;

- Il-Kooperazzjoni internazzjonali.

Ir-Riċerka kollaborattiva

Ir-riċerka kollaborattiva se ssawwar il-parti l-kbira ta' l-iffinanzjar ta' l-UE għar-riċerka, u se tkun fil-qofol tiegħu. L-għan huwa li, fl-oqsma l-kbar tal-progress fl-għarfien, jiġu stabbiliti proġetti ta' riċerka eċċellenti u netwerks li jkunu kapaċi jattiraw riċerkaturi u investiment mill-Ewropa u mid-dinja kollha kemm hi.

Dan il-għan se jintlaħaq billi jingħata appoġġ lir-riċerka kollaborattiva permezz ta' firxa ta' skemi ta' ffinanzjar: Proġetti Kollaborattiv, Netwerks ta' Eċċellenza, Azzjonijiet ta' Koordinazzjoni/Appoġġ (ara l-Anness III).

L-Inizjattivi Konġunti fit-Teknoloġija

F'għadd limitat ta' każijiet, il-wisa' ta' l-ambitu ta' proġett fl-RTD u l-iskala tar-riżorsi li jkun jinvolvi jiġġustifikaw it-twaqqif ta' sħubija pubblika/privata fit-tul, fis-sura ta' Inizjattiva Teknoloġika Konġunta. Dawn l-inizjattivi, li joħorġu l-iktar mill-ħidma tal-Pjattaformi Teknoloġiċi Ewropej u li jkunu jkopru aspett partikolari jew għadd żgħir ta' aspetti tar-riċerka fil-qasam tagħhom, se jgħaqqdu flimkien l-investiment mis-settur privat ma' l-iffinanzjar pubbliku nazzjonali u Ewropew, inkluż l-għotjiet finanzjarji mill-Programm ta' Qafas ta' Riċerka u s-self mill-Bank Ewropew għall-Investiment. L-Inizjattivi Konġunti fit-Teknoloġija jistgħu jiġu deċiżi fuq il-bażi ta' l-Artikolu 171 tat-Trattat (dan jista' jinkludi l-ħolqien ta' proġett konġunt) jew fuq Deċiżjonijiet Speċifiċi dwar il-Programm skond l-Artikolu 166 tat-Trattat.

Inizjattivi Konġunti fit-Teknoloġija potenzjali jiġu identifikati fuq il-bażi ta' għadd ta' kriterji, inklużi dawn li ġejjin:

- Il-valur miżjud ta' intervent fuq il-livell Ewropew

- Kemm ikun definit u ċar l-għan li jrid jintlaħaq.

- Il-qawwa ta' l-impenn finanzjarju u ta' riżorsi min-naħa ta' l-industrija.

- Id-daqs ta' l-impatt fuq il-kompetittività u t-tkabbir industrijali.

- L-importanza tal-kontribut li jingħata lill-ilħiq ta' l-għanijiet usa' tal-politika.

- Il-kapaċità biex jinġibed aktar appoġġ nazzjonali u biex jitqawwa l-iffinanzjar, fil-preżent u fil-ġejjieni, min-naħa ta' l-industrija.

- L-inadegwatezza ta' l-istrumenti eżistenti għall-ilħiq ta' l-għan.

Se tingħata attenzjoni pertikolari għall-koerenza u l-koordinazzjoni ġenerali bejn l-Inizjattivi Konġunti fit-Teknoloġija u l-programmi u proġetti nazzjonali fl-istess oqsma.

Il-Koordinazzjoni ta' programmi mhux Komunitarji ta' riċerka

L-azzjoni li ssir f'dan il-qasam sejra tuża żewġ strumenti: l-iskema ERA-NET u l-parteċipazzjoni tal-Komunità fi programmi nazzjonali ta' riċerka li jiġu implimentati b'mod konġunt (l-Artikolu 169 tat-Trattat). L-azzjoni tista' tkopri suġġetti li mhumiex direttament marbuta mad-disa' temi, sakemm is-suġġetti jkollhom biżżejjed valur miżjud għall-UE. L-azzjoni se tintuża wkoll biex issaħħaħ il-komplementarjetà u s-sinerġija bejn il-Programm ta' Qafas u l-attivitajiet li jsiru fi ħdan strutturi inter-governattivi bħall-EUREKA u l-COST[11].

L-iskema ERAN-NET tiżviluppa u ssaħħaħ il-koorinazzjoni ta' attivitajiet nazzjonali u reġjonali ta' riċerka billi:

- Tiġi pprovduta struttura li fi ħdanha dawk li jkunu qed iwettqu l-programmi pubbliċi ta' riċerka jkunu jistgħu jsaħħu l-koordinazzjoni ta' l-attivitajiet tagħhom. Dan se jinkludi l-appoġġ għal ERA-NETs ġodda, kif ukoll għat-twessigħ u l-approfondiment ta' l-ERA-NETs eżistenti, e.g. billi jestendu s-sħubija tagħhom, kif ukoll bil-ftuħ tal-programmi tagħhom għal xulxin;

- L-għoti ta' appoġġ finanzjarju addizzjonali mill-UE lil dawk il-parteċipanti li joħolqu fond komuni għall-fini ta' sejħiet konġunti għall-proposti bejn il-programmi nazzonali u reġjonali rispettivi tagħhom (ERA-NET PLUS).

Il-parteċipazzjoni tal-Komunità fil-programmi nazzjonali ta' riċerka li jitwettqu b'mod konġunt fuq il-bażi ta' l-Artikolu 169 hija ta' rilevanza speċjali għall-kooperazzjoni Ewropea fuq skala kbira f'"ġeometrija varjabbli" bejn l-Istati Membri li jkollhom l-istess ħtiġijiet u/jew interessi. Inizjattivi ta' dan it-tip skond l-Artikolu 169 se jitniedu, f'oqsma li għad iridu jiġu identifikati, f'assoċjazzjoni mill-qrib ma' l-Istati Membri, u jinkludu l-kooperazzjoni possibbli ma' programmi inter-governattivi, fuq il-bażi ta' għadd ta' kriterji:

- Ir-rilevanza għall-għanijiet t' l-UE.

- Id-definizzjoni ċara ta' l-għan li jrid jintlaħaq u r-rilevanza tiegħu għall-miri ta' dan il-Programm ta' Qafas.

- Il-preżenza ta' bażi pre-eżistenti (programmi nazzjonali ta' riċerka li diġà huma mibdija jew li huma previsti).

- Il-valur miżjud Ewropew.

- Il-massa kritika, fir-rigward tad-daqs u ta' l-għadd tal-programmi kkonċernati, u x-xebh bejn l-attivitajiet li jkopru.

- L-effiċjenza ta' l-Artikolu 169 bħala l-mezz l-iktar f'loku għall-ilħiq ta' l-għanijiet.

Il-Kooperazzjoni internazzjonali

L-azzjonijiet ta' kooperazzjoni internazzjonali taħt din il-parti tal-Programm ta' Qafas se jkunu dawn li ġejjin:

- Il-ftuħ ta' l-attivitajiet kollha fl-oqsma tematiċi lir-riċerkaturi u l-istituzzjonijiet ta' riċerka mill-pajjiżi terzi kollha, bi sforz qawwi maħsub biex jinkoraġġihom jaħtfu din l-opportunità.

- Sforzi speċifiċi ta' kooperazzjoni f'kull qasam tematiku ddedikati lejn pajjiżi terzi fil-każijiet fejn ikun hemm interess reċiproku fil-kooperazzjoni fuq suġġetti partikolari. Dawn l-azzjonijiet se jservu bħala l-aqwa għodod għall-implimentazzjoni tal-kooperazzjoni bejn l-UE u dawn il-pajjiżi, għax huma assoċjati mill-qrib mal-ftehimiet bilaterali ta' kooperazzjoni bejn l-UE u dawn il-pajjiżi jew gruppi ta' pajjiżi. Azzjonijiet ta' dan it-tip huma, b'mod partikoalri: azzjonijiet li għandhom l-għan li jqawwu l-kapaċitajiet ta' pajjiżi kandidati u ta' pajjiżi ġirien; attivitajiet kooperattivi mmirati lejn pajjiżi li qed jiżviluppaw u dawk emerġenti, b'enfażi fuq il-bżonnijiet partikolari tagħhom f'oqsma bħas-saħħa, l-agrikoltura, is-sajd u l-ambjent, u mwettqa fil-kondizzjonijiet finanzjarji li jkunu jgħoddu għall-kapaċitajiet tagħhom.

Din il-parti mill-Programm ta' Qafas tkopri l-azzjonijiet ta' kooperazzjoni internazzjonali f'kull qasam tematiku u dawk mifruxa fuq għadd ta' temi. Se jitwettqu f'koordinazzjoni ma' dawk taħt il-partijiet "Nies" u "Kapaċitajiet" tal-Programm ta' Qafas.

TEMI

1. Is-Saħħa

Għan

L-għan huwa t-titjib tas-saħħa taċ-ċittadini Ewropej u t-tisħiħ tal-kompetittività ta' l-industriji u l-intrapriżi Ewropej li huma rrelatati mas-saħħa, filwaqt li jiġu ffaċċati kwistjonijiet globali ta' saħħa, inklużi l-epidemiji emerġenti. L-enfażi se taqa' fuq ir-riċerka ta' konverżjoni (il-konverżjoni ta' skoperti bażiċi f'applikazzjonijiet kliniċi), l-iżvilupp u l-validazzjoni ta' terapiji ġodda, metodi għall-promozzjoni tas-saħħa u dawk preventivi, għodod u teknoloġiji dijanjostiċi, kif ukoll sistemi sostenibbli u effiċjenti tal-kura tas-saħħa.

Motivazzjoni

Is-sekwenzar tal-ġenoma umana u l-iżviluppi reċenti fil-post-ġenomika irrevoluzzjonaw ir-riċerka fis-saħħa tal-bniedem u fil-mard uman. L-integrazzjoni ta' kwantitajiet vasti ta' data u l-fehim tal-proċessi bijoloġiċi tal-qiegħ jirrikjedu l-ġbir flimkien ta' mases kritiċi ta' riżorsi u ta' għarfien espert ta' diversi tipi li mhumiex disponibbli fuq il-livell nazzjonali. Avvanzi sinifikanti fir-riċerka ta' konverżjoni fil-qasam tas-saħħa, li hija vitali sabiex jiġi żgurat li r-riċerka bijomedika tagħti l-frott ta' benefiċċji prattiċi, ukoll tirrikjedi strateġiji multi-dixxiplinari u pan-Ewropej, bl-involviment ta' għadd ta' persuni u istituzzjonijiet interessati. Dawn l-istrateġiji jħallu lill-Ewropa tikkontribwixxi b'mod iktar effettiv għall-isforzi internazzjonali kontra mardiet ta' importanza dinjija.

Ir-riċerka klinika fuq bosta mardiet (e.g. il-kanser, il-mard kardjovaskulari, il-mard mentali u newroloġiku, b'mod partikolari dawk marbuta max-xjuħija, bħall-mardiet ta' Alzheimer u ta' Parkinson) biex tilħaq l-għadd meħtieġ ta' pazjenti f'qasir żmien isserraħ fuq valutazzjonijiet internazzjonali b'għadd ta' ċentri. Ir-riċerka epidemjoloġika tirrikjedi diversità ta' popolazzjonijiet, kif ukoll netwerks internazzjonali, Biex tkun tista' tasal għal konklużjonijiet sinifikanti. Sew l-iżvilupp ta' metodi ġodda ta' dijanjosi kif ukoll ta' trattament għal disturbi rari wkoll jirrikjedu l-involviment ta' għadd ta' pajjiżi sabiex jitkabbar l-għadd ta' pazjenti għal kull studju. Barra minn hekk, it-twettiq fuq il-livell Ewropew ta' riċerka bbażata fuq il-politika tas-saħħa jippermetti t-tqabbil ta' mudelli, sistemi, data u materjal dwar il-pazjenti li jinżamm fid- databases u biobanks nazzjonali.

Riċerka robusta li tkun ibbażata fl-UE tgħin biex issaħħaħ il-kompetittività tal-bijoteknoloġija Ewropea għall-kura tas-saħħa, kif ukoll tat-teknoloġija medika u ta' l-industriji farmaċewtiċi. L-UE trid ukoll tieħu sehem attiv fil-ħolqien ta' ambjent li jwassal għall-innovazzjoni fis-settur farmaċewtiku, b'mod partikolari biex jitkabbar kemm jista' s-suċċess tar-riċerka klinika. L-SMEs imsejsa fuq ir-riċerka huma l-muturi ekonomiċi ewlenin ta' l-industriji tal-bijoteknoloġija għall-kura tas-saħħa u dawk tat-teknoloġija medika. Minkejja li l-Ewropa issa għandha aktar kumpaniji tal-bijoteknoloġija milli għandha l-Istati Uniti ta' l-Amerika, il-biċċa l-kbira minnhom huma żgħar u anqas maturi mill-kompetituri tagħhom. Sforzi ta' riċerka pubbliċi-privati fuq il-livell ta' l-UE sejrin iħaffu l-iżvilupp tagħhom. Ir-riċerka fl-UE sejra tagħti wkoll kontribut għall-iżvilupp ta' normi u standards ġodda biex jiġi stabbilit qafas leġiżlattiv rilevanti għat-teknoloġiji mediċi ġodda (e.g. il-mediċina riġenerattiva).

L-attivitajiet li se jiġu indirizzati, li jinkludu r-riċerka li hija essenzjali għar-rekwiżiti tal-politika, jidhru hawn taħt: Żewġ kwestjonijiet strateġiċi, dawk tas-saħħa tat-tfal u s-saħħa ta' popolazzjonijiet li qed jixjieħu,se jiġu indirizzati f'firxa ta' attivitajiet. Fejn dan ikun rilevanti, jiġu appoġġati l-aġendi ta' riċerka stabbiliti mill-Pjattaformi Ewropej fit-Teknoloġija, bħal dik fil-mediċini innovattivi. Biex dawn jiġu kkumplementati u biex jingħata rispons għall-ħtiġijiet ġodda tal-politika, jistgħu jiġu appoġġati wkoll azzjonijiet addizzjonali, pereżempju fl-oqsma ta' kwestjonijiet ta' politika tas-saħħa u s-saħħa u s-sigurtà fuq il-post tax-xogħol.

Attivitajiet

- Il-Bijoteknoloġija, l-għodod ġeneriċi u t-teknoloġiji għas-saħħa umana.

- Riċerka ta' volum kbir . Sabiex jiġi kkatalizzat il-progress fir-riċerka bijomedika billi jissaħħu l-ġenerazzjoni, l-istandardizzar, l-akkwist u l-analiżi tad-data.

- Il-kxif, id-djanjosi u l-monitoraġġ. B'enfażi fuq metodi mhux invażivi, jew ta' l-anqas minimament invażivi.

- It-tbassir ta' kemm huma f'lokhom, żguri u effikaċi t-terapiji Biex jiġu żviluppati u vvalidati indikaturi bijoloġiċi, metodi u mudelli in vivo u in vitro , inklużi s-simulazzjoni, il-farmakoġenomika, strateġiji ta' mira u alternattivi għall-ittestjar fuq l-annimali.

- Strateġiji terapewtiċi u intervenzjonijiet innovattivi Biex jiġu kkonsolidati u żgurati aktar żviluppi fit-terapiji u t-teknoloġiji avvanzati li għandhom potenzjal li jiġu applikati għal għadd ta' mardiet u disturbi.

- Il-konverżjoni tar-riċerka għas-saħħa umana

- L-integrazzjoni ta' data u proċessi bijoloġiċi: il-ġbir tad-data fuq skala wiesgħa, il-bijoloġija sistematika Biex jiġi ġġenerat u analizzat il-volum vast ta' data li huwa meħtieġ sabiex jiġu mifhuma aħjar in-netwerks regolatorji kumplessi ta' eluf ta' ġeni u prodotti ta' ġeni li jikkontrollaw proċessi bijoloġiċi importanti.

- Ir-riċerka fuq il-moħħ u fuq mard relatat mal-moħħ, l-iżvilupp u l-proċess tax-xjuħija. Biex jiġi esplorat il-proċess tax-xjuħija fis-saħħa, u l-mod kif il-ġeni u l-ambjent jaġixxu fuq u flimkien ma' l-attività tal-moħħ, sew f'kondizzjonijiet normali kif ukoll fil-mard tal-moħħ.

- Riċerka ta' konverżjoni fil-mard infettiv. Biex jiġu ffaċċati r-reżistenza kontra l-mediċinali anti-mikrobjali, it-theddidiet dinjija ta' l-HIV/AIDS, il-malarja, it-tuberkulożi kif ukoll ta' l-epidemiji emerġenti (e.g. s-SARS u l-influwenza ta' patoġenija qawwija).

- Riċerka ta' konverżjoni fil-mardiet il-kbar: il-kanser, il-mard kardjovaskulari, id-dijabete/l-obeżità; mard rari; u mard kroniku ieħor (e.g. l-osteoartrite). Biex jiġu żviluppati strateġiji orjentati lejn il-pazjent, mill-prevenzjoni sad-djanjożi u t-trattament, inkluża r-riċerka klinika.

- It-titjib kemm jista' jkun tal-provvista tal-kura tas-saħħa liċ-ċittadini Ewropej

- Il-konverżjoni tar-riżultati kliniċi fil-prassi klinika. Biex jiġi mifhum it-teħid ta' deċiżjonijiet kliniċi u l-mod kif ir-riżultati tar-riċerka klinika jiġu kkonvertiti fil-prassi klinika, u speċjalment fl-iffaċċar tal-karatteristiċi speċifiċi tat-tfal, in-nisa u l-popolazzjoni tax-xjuħ.

- Il-kwalità, l-effiċjenza u s-solidarjetà tas-sistemi tas-saħħa, inklużi dawk tranżizzjonali Biex l-interventi effettivi jiġu kkonvertiti f'deċiżjonijiet tal-ġestjoni, biex tiġi żgurata d-disponibbiltà adegwata tar-riżorsi umani, biex jiġu analizzati l-fatturi li jinfluwenzaw l-aċċess ġust għall-kura tas-saħħa ta' kwalità għolja, inkluża l-analiżi tat-tibdiliet fil-popolazzjoni (e.g. il-proċess tax-xjuħija, il-mobbiltà u l-migrazzjoni, u t-tibdiliet fil-post tax-xogħol).

- Prevenzjoni mtejba tal-mard u użu aħjar tal-mediċini. Biex jiġu żviluppati interventi effiċjenti fil-qasam tas-saħħa pubblika li jindirizzaw id-determinanti usa' tas-saħħa (bħall-istress, id-dieta jew fatturi ambjentali). Biex jiġu identifikati interventi li rnexxew f'kuntesti differenti tal-kura tas-saħħa għat-titjib tal-preskrizzjoni tal-mediċinali u ta' l-użu tagħhom min-naħa tal-pazjenti (inklużi aspetti tal-farmakoviġilanza).

- Użu f'loku ta' terapiji u teknoloġiji ġodda tas-saħħa. Aspetti tas-sigurtà fit-tul, u l-monitoraġġ ta' l-użu fuq skala wiesgħa ta' teknoloġiji mediċi ġodda (inkluż it-tagħmir) u ta' terapiji avvanzati li jiżguraw livell għoli ta' ħarsien tas-saħħa pubblika.

2. L-Ikel, l-Agrikoltura u l-Bijoteknoloġija

Għan

Il-bini ta' Bijo-Ekonomija Msejsa fuq l-Għarfien[12] billi jinġiebu flimkien ix-xjenza, l-industrija u oħrajn li għandhom interess, sabiex jiġu sfruttati l-opportunitajiet ġodda u emerġenti ta' riċerka li jindirizzaw l-isfidi ekonomiċi u soċjali: it-talba dejjem tikber għal ikel li aktar jagħti s-saħħa, huwa ta' kwalità ogħla u anqas ta' dannu, kif ukoll għall-użu u l-produzzjoni sostenibbli ta' bijo-riżorsi li jiġġeddu; ir-riskju dejjem jikber ta' mard epiżootiku u żoonotiku u ta' disturbi rrelatati ma' l-ikel; theddidiet lis-sostenibbiltà u s-sigurtà tal-produzzjoni agrikola u tas-sajd b'mod partikolari minħabba t-tibdil fil-klima; u t-talba li kull ma jmur qed tikber għall-ikel ta' kwalità għolja, li tqis sew il-kuntesti rurali u l-benessri ta' l-annimali.

Motivazzjoni

L-innovazzjonijiet u l-progress fl-għarfien dwar il-ġestjoni sostenibbli, il-produzzjoni u l-użu tar-riżorsi bijoloġiċi (mikro-organiżmi, pjanti u annimali), sejrin jipprovdu l-pedamenti għal prodotti ġodda, sostenibbli, ekoloġikament effiċjenti u kompettittivi fl-agrikoltura, is-sajd, l-industrija alimentari, is-saħħa, il-koltivazzjoni tal-foresti u l-industriji rrelatati. F'konformità ma' l-istrateġija Ewropea fix-xjenzi tal-ħajja u fil-bijoteknoloġija[13], dan se jgħin biex tikber il-kompetittività tal-kumpaniji Ewropej tal-bijoteknoloġija u ta' l-ikel, b'mod partikolari l-SMEs ta' teknoloġija avvanzata, filwaqt li jtejbu l-benessri soċjali. Ir-riċerka dwar is-sigurtà ta' l-ikel u tal-katini alimentari, il-mardiet marbutin mad-dieta, l-għażliet ta' l-ikel u l-impatt fuq is-saħħa ta' l-ikel u n-nutriment se tgħin fil-ġlieda kontra d-disturbi rrelatati ma' l-ikel (e.g. l-obeżità, l-allerġiji) u l-mard infettiv (e.g. enkefalopatijji sponġiformi trażmissibbli, influwenza tat-tjur), filwaqt li tagħti kontributi importanti lill-implimentazjoni tal-politika tal-preżent u t-tfassil tal-politika u r-regolamenti tal-ġejjieni fil-qasam tas-saħħa pubblika, ta' l-annimali u tax-xtieli, flimkien mal-ħarsien tal-konsumatur.

Id-diversità ta' l-industriji Ewropej f'dawn l-oqsma, filwaqt li fiha nnifisha hija waħda mill-vantaġġi ta' l-Ewropa u opportunità, twassal biex problemi simili jiġu ttrattati b'mod frammentat. Jiġu ffaċċati aħjar li kieku jkun hemm aktar kollaborazzjoni u qsim ta' l-għarfien espert, pereżempju dwar metodoloġiji, proċessi u standards ġodda li jirriżultaw mit-tibdil fil-leġiżlazzjoni Ewropea.

Bosta Pjattaformi Ewropej fit-Teknoloġija jikkontribwixxu fid-definizzjoni ta' prijoritajiet konġunti għar-riċerka, f'oqsma bħall-ġenomika u l-bijoteknoloġija tal-pjanti, il-koltivazzjoni tal-foresti u l-industriji bbażati fuqha, is-saħħa globali ta' l-annimali, it-trobbija ta' l-annimali fl-agrikoltura, u l-bijoteknoloġija alimentari u industrijali. Ir-riċerka sejra tipprovdi wkoll il-bażi ta' l-għarfien li hija meħtieġa biex tappoġġa[14] l-Politika Agrikola Komuni; kwestjonijiet ta' l-agrikoltura u l-kummerċ; regolamenti dwaris-sigurtà alimentari; standards Komunitarji dwar is-saħħa u l-benessri ta' l-annimali, u l-kontroll tal-mard tagħhom; u r-riforma tal-Politika Komuni tas-Sajd, li għandha l-għan li tipprovdi l-iżvilupp sostenibbli tas-sajd u l-akkwakultura. Huwa previst ukoll rispons flessibbli għal ħtiġijiet ġodda tal-politika, b'mod partikolari rigward xejriet soċjali u ekonomiċi ġodda.

Attivitajiet

- Il-produzzjoni u il-ġestjoni sostenibbli tar-riżorsi bijoloġiċi mill-art, il-foresti u l-ilmijiet: Ir-riċerka tal-bażi, inkluża dik fit-teknoloġiji ta' l-'omika', bħall-ġenomika, il-proteomika, il-metabolomika, il-bijoloġija sistemika u t-teknoloġiji ta' konverġenza għall-mikro-organiżmi, il-pjanti u l-annimali, inkluż l-isfruttament tal-bijodiversità tagħhom; uċuħ agrikoli u sistemi ta' produzzjoni mtejba, inkluża l-agrikoltura organika, skemi ta' produzzjoni ta' kwalità u l-impatti ta' l-organiżmi ġenetikament immodifikati (GMO); agrikoltura sostenibbli, kompetittiva u multi-funzjonali, u l-koltivazzjoni tal-foresti; l-iżvilupp rurali; il-benessri, it-trobbija u l-produzzjoni ta' l-annimali; is-saħħa tax-xtieli; sajd u akkwakultura sostenibbli u kompetittivi; il-mardiet infettivi ta' l-annimali, fosthom iż-żoonosi; ir-rimi bla periklu tal-ħmieġ u l-iskart ta' l-annimali; il-konservazzjoni, il-ġestjoni u l-isfruttament tar-riżorsi akkwatiċi ħajjin, filwaqt li jiġu żviluppati l-għodod li jeħtieġu dawk li jfasslu l-politika u l-operaturi oħra fl-agrikoltura u fl-iżvilupp rurali (pajżaġġ, prassi tal-ġestjoni ta' l-artijiet, eċċ.).

- "Mill-furketta sal-farm": L-ikel, is-saħħa u l-benessri: L-aspetti tal-konsum, soċjali, industrijali u tas-saħħa ta' l-ikel u ta' l-għalf, inklużi x-xjenzi ta' l-aġir u dawk konjittivi; in-nutriment, mard u disturbi marbutin mad-dieta, inkluża l-obeżità; teknoloġiji innovattivi ta' l-ikel u ta' l-ipproċessar tiegħu (inkluż l-ippakkeġġar); kwalità u sigurtà mtejba ta' l-ikel, ix-xorb u l-għalf, sew mil-lat kimiku kif ukoll minn dak mikro-bijoloġiku; l-integrità (u s-sorveljanza) tal-katina alimentari; l-impatti ambjentali fuq il-katini alimentari tal-bniedem u ta' l-annimali; il-kunċett tal-katina alimentari globali (inkluż l-ikel mill-ibħra); it-traċċabiltà.

- Ix-xjenzi tal-ħajja u l-bijoteknoloġija għall-prodotti u proċessi mhux alimentari sostenibbli: Uċuħ imtejba, għalf, prodotti u bijomassa mill-ibħra (inklużi r-riżorsi mill-ibħra) għall-enerġija, l-ambjent, u prodotti ta' valur miżjud għoli bħalma huma l-materjali u l-kimiċi, inklużi l-innovazzjonijiet fl-agrikoltura, fil-bijo-proċessi u fil-kunċetti tal-bijo-raffinerija; il-bijo-kataliżi; il-koltivazzjoni tal-foresti u l-prodotti u l-proċessi bbażati fuq il-foresti; ir-risanament ambjentali u l-ipproċessar aktar nadif.

3. It-Teknoloġiji ta' l-Informatika u l-Komunikazzjoni

Għan

Biex L-Ewropa titħalla tikkontrolla u tfassal l-iżviluppi tal-ġejjieni fit-Teknoloġiji ta' l-Informatika u l-Komunikazzjoni (ICT) b'tali mod li l-ħtiġijiet tas-soċjetà u ta' l-ekonomija tagħha jiġu sodisfatti. L-attivitajiet se jsaħħu l-bażi xjentifika u teknoloġika ta' l-Ewropa fl-ICT, jgħinu biex jimmotivaw u jistimolawl-innovazzjoni permezz ta' l-użu ta' l-ICT, u jiżguraw li l-progress f'dan il-qasam isarraf ruħu malajr f'benefiċċji għaċ-ċittadini, l-azjendi, l-industriji u l-gvernijiet Ewropej.

Motivazzjoni

It-Teknoloġiji ta' l-Informatika u l-Komunikazzjoni huma ta' importanza kritika għall-ġejjieni ta' l-Ewropa, u huma fondamentali għat-twettiq ta' l-aġenda ta' Liżbona. Nofs iż-żidiet fil-produttività fl-ekonomiji tagħna nafuhom lill-impatt ta' l-ICT fuq il-prodotti, is-servizzi, u l-proċessi fl-intrapriżi. L-ICT għandhom rwol ewlieni fit-tisħiħ ta' l-innovazzjoni u l-kreatività u fil-kontroll tal-bidla fil-katini ta' valur fis-setturi kollha ta' l-industrija u s-servizzi. L-ICT huma vitali biex nilqgħu għaż-żieda fit-talba għall-kura tas-saħħa u għall-kura soċjali kif ukoll biex jiġu mmodernizzati s-servizzi f'oqsma ta' interess pubbliku bħall-edukazzjoni, it-tagħlim, is-sigurtà, l-enerġija, it-trasport u l-ambjent. Barra minn hekk, l-ICT jservu ta' katalizzatur għall-avvanz f'oqsma oħra tat-teknoloġija u tax-xjenza, minħabba li jitrasformaw il-mod kif ir-riċerkaturi jagħmlu xogħolhom, jikkooperaw u joħolqu l-innovazzjonijiet.

Aġenda dejjem tikber ta' riċerka qed tiġi ddefinita sew mit-talbiet dejjem jiżdiedu ta' l-ekonomija u tas-soċjetà, kif ukoll mit-tkomplija ta' l-integrazzjoni ta' l-ICT fil-kurrenti ewlenin tal-ħajja, u l-ħtieġa li jitwessgħu l-limiti teknoloġiċi. Biex it-teknoloġija titqarreb lejn l-individwi u lejn il-ħtiġijiet ta' l-organizzazzjonijiet, jeħtieġ li: l-kumplessità teknoloġika tinħeba u tintwera l-funzjonalità mat-talba nnifisha; t-teknoloġija ssir sempliċi ħafna fl-użu, disponibbli u għal but kulħadd; jiġu pprovduti applikazzjonijiet, soluzzjonijiet u servizzi ġodda bbażati fuq l-ICT, li jkunu affidabbli u fdati, u jadattaw irwieħhom għall-kuntesti u l-preferenzi ta' min jużahom. Immexxija mit-talba għal iktar b'inqas, ir-riċerkaturi ta' l-ICT huma mdaħħla f'tellieqa globali biex jilħqu dejjem aktar minjaturizzazzjoni, biex jaħkmu l-konverġenza tat-teknoloġiji ta' l-informatika, l-komunikazzjoni u l- media , il-konverġenza ma' xjenzi u dixxiplini oħra rilevanti, u biex jibnu sistemi li jkunu kapaċ jitgħallmu u jevolvu. Minn dawn l-isforzi varji ħierġa mewġa ġdida ta' teknoloġiji. L-attivitajiet ta' riċerka fl-ICT sejrin jutilizzaw l-għarfien minn firxa usa' ta' dixxiplini, inklużi x-xjenzi bijoloġiċi u dawk tal-ħajja, il-psikoloġija, il-pedagoġija, ix-xjenzi konjittivi u soċjali.

Il-qasam ta' l-ICT huwa wieħed mis-setturi li fihom l-aktar li ssir ir-riċerka. L-isforz tar-riċerka fl-ICT, Sew pubbliku kif ukoll privat, jirrappreżenta terz tar-riċerka kollha fl-ekonomiji ewlenin kollha. Minkejja li l-Ewropa f'xi oqsma ewlenin ta' l-ICT diġà tgawdi minn pożizzjoni ta' tmexxija teknoloġika, tibqa' tkarkar wara l-kompetituri l-kbar tagħha f'dak li jirrigwarda l-investiment fir-riċerka fl-ICT. Ikun biss permezz ta' kollaborazzjoni imġedda u iktar intensiva fir-riċerka fuq il-livell Ewropew li nkunu kapaċi nagħmlu l-aħjar użu mill-opportunitajiet li jista' joffri l-progress fl-ICT.

L-attivitajiet ta' riċerka fl-ICT se jkunu artikolati mill-qrib ma' l-azzjonijiet tal-politika rigward l-applikazzjoni ta' l-ICT, u mal-miżuri regolatorji fi ħdan strateġija komprensiva u unitarja. Ġew stabbiliti xi prijoritajiet wara li saru konsultazzjonijiet wiesgħa, inklużi kontributi mogħtija minn għadd ta' Pjattaformi Ewropej fit-Teknoloġija u minn inizjattivi industrijali f'oqsma bħan-nano-elettronika, is-sistemi integrati, il-komunikazzjoni ċellulari, il- media elettroniċi, ir-robotika u s-softwer, is-servizzi u Grids .

Attivitajiet

- Il-Pilastri tat-Teknoloġija ICT:

- In-Nano-elettronika, il-fotonika u l-mikro/nano-sistemi integrati . l-issuktar ta' l-isforzi fil-minjaturizzazzjoni, l-integrazzjoni, il-varjetà u d-densità; żieda fil-kapaċità u manufatturabbiltà b'anqas spiża; l-iffaċilitar ta' l-inkorporazzjoni ta' l-ICT f'firxa ta' applikazzjonijiet; punti ta' interazzjoni ( interfaces ); riċerka tal-bażi li tirrikjedi l-esplorazzjoni ta' kunċetti ġodda.

- Netwerks ta' komunikazzjoni aċċessibbli minn kullimkien u ta' kapaċità bla limiti: aċċess minn kull lok permezz ta' netwerks eteroġeni – fissi, mobbli, bla wajers u tax-xandir li jmorru miż-żona personali sa dik reġjonali sa dik globali – li jippermettu t-twassil bla xkiel ta' volumi dejjem akbar ta' data u servizzi f'kull post, f'kull waqt.

- Sistemi integrati fit-tagħmir, komputazzjoni u kontroll : komputazzjoni distribwita li hi b'saħħitha u żgurata kontra l-indħil minn barra, u sistemi ta' komunikazzjoni li huma integrati f'oġġetti u f'infrastrutturi fiżiċi u li għandhom il-ħila li jikkontrollaw l-ambjent tagħhom u jadattaw irwieħhom għalih.

- Is-softwer, Grids, is-sigurtà u l-affidabilità: softwer u servizzi dinamiċi, adattivi, affidabbli u fdati, u arkitetturi ġodda ta' l-ipproċessar, inkluża l-provvista tagħhom bħala utilità.

- L-għarfien, is-sistemi konjittivi u li jitgħallmu : il-ħtif u l-isfruttament ta' l-għarfien li hemm fi ħdan il-kontenut tal- web u dak multimedjatiku; sistemi artifiċjali ispirati mill-organiżmi ħajjin, li jipperċepixxu, jifhmu, jitgħallmu u jevolvu, u jaġixxu awtonomament; it-tagħlim, sew mill-makni kif ukoll mill-bnedmin, fuq is-sisien ta' fehim aħjar tal-konjizzjoni umana.

- Is-simulazzjoni, il-viżwalizzazzjoni, l-interazzjoni u r-realtajiet imħallta : għodod għad-disinn innovattiv u għall-kreattività fil-prodotti, s-servizzi u l- media diġitali, u għall-interazzjoni u komunikazzjoni naturali, li jużaw il-lingwaġġ u li jkunu għonja fil-kuntest.

Perspettivi ġodda fl-ICT li jserrħu fuq dixxiplini xjentifiċi u teknoloġiċi oħra, inklużi l-kisbiet ta' l-għarfien fil-fiżika, il-bijoteknoloġiji, ix-xjenzi tal-materjali u tal-ħajja, għall-minjaturizzazzjoni tat-tagħmir ta' l-ICT għal daqsijiet li jippermettulhom l-interazzjoni u l-kompatibilità ma' l-organiżmi ħajjin, biex jikbru l-kapaċitajiet ta' l-inġinerija sistemika u l-ipproċessar ta' l-informazzjoni, u għall-immudellar u s-simulazzjoni tad-dinja tal-ħajja.

- L-Integrazzjoni tat-Teknoloġiji

- L-ambjenti personali: il-komunikazzjoni personali u tagħmir, aċċessorji, apparat li jintlibes u impjantati kompjutazzjonali; il-punti ta' interazzjoni u interkonnessjoni tagħhom mas-servizzi u r-riżorsi.

- L-ambjenti domestiċi: il-komunikazzjoni, il-monitoraġġ, il-kontroll u l-għajnuna; l-inter-operabilità u l-użu bla xkiel tat-tagħmir kollu; il-kontenut u s-servizzi diġitali interattivi.

- sistemi robotiċi: sistemi awtonomi avvanzati; il-konjizzjoni, il-kontroll, il-ħiliet għall-azzjoni, l-interazzjoni naturali; il-minjaturizzazzjoni.

- L-Infrastrutturi intelliġenti: għodod li jagħmlu l-infrastrutturi li huma ta' importanza kritika għall-ħajja ta' kuljum, eħfef f'dak li hu adattament u manutenzjoni, aktar robusti fl-użu u li huma reżistenti għall-ħsarat.

- Ir-Riċerka dwar l-Appikazzjonijiet :

- ICT li tindirizza l-isfidi soċjali: Sistemi u servizzi ġodda fl-oqsma ta' l-interess pubbliku, li jtejbu l-kwalità, l-effiċjenza, l-aċċess u l-inklużività. applikazzjonijiet ta' użu faċli, l-integrazzjoni ta' teknoloġiji u inizjattivi ġodda bħall-għixien mgħejun kuntestwalment ( ambient assisted living ).

- għas- saħħa , it-titjib tal-prevenzjoni tal-mard, tad-djanjosi bikrija u l-personalizzazzjoni; l-awtonomija, is-sigurtà u l-mobilità tal-pazjenti; spazju ta' informazzjoni dwar is-saħħa għall-iskoperta ta' l-għarfien.

- it-titjib ta' l- inklużjoni u l-parteċipazzjoni ugwali, u l-prevenzjoni tal-firdiet diġitali; it-teknoloġija assistiva; id-disinn għal kulħadd.

- għall- mobilità ; sistemi u vetturi intelliġenti tat-trasport, imsejsa fuq l-ICT, li jippermettu ċ-ċaqliq tan-nies u l-merkanzija fis-sigurtà, il-konfort u l-effiċjenza.

- b'appoġġ għall- ambjent u l-iżvilupp sostenibbli, biex titnaqqas il-vulnerabilità u jittaffew il-konsegwenzi tad-diżastri naturali u l-inċidenti industrijali.

- għall- gvernijiet ; l-effiċjenza, il-ftuħ u r-responsabbiltà fil-ġestjoni, għal amministrazzjoni pubblika ta' klassi dinjija u rabtiet maċ-ċittadini u l-azjendi, l-appoġġ tad-demokrazija.

- L-ICT għall-kontenut, il-kreatività u l-iżvilupp personali:

- mudelli ġodda tal- media u forom ġodda ta' kontenut; il-ħolqien ta' kontenut diġitali interattiv; l-arrikkiment ta' l-esperjenza ta' l-utenti; il-provvista tal-kontenut b'nefqa effettiva.

- it-tagħlim arrikkit mit-teknoloġija; soluzzjonijiet adattivi u kuntestwalizzati ta' tagħlim; it-tagħlim attiv.

- sistemi msjesa fuq l-ICT li jappoġġaw l-aċċessibilità u l-użu fuq tul ta' żmien tar-riżorsi u l-assi diġitali kulturali , f'ambjent multilingwi.

- L-ICT fl-appoġġ ta' l-azjendi u l-industriji:

- suriet ġodda ta' proċessi azjendali dinamiċi, kooperattivi u fi ħdan netwerk, eko-sistemi diġitali; organizzazzjoni mtejba kemm jista' jkun tax- xogħol u ambjenti tax-xogħol kollaborattivi.

- Il-Manifattura: Id-disinn rapidu u adattiv, il-produzzjoni u l-provvista ta' oġġetti adattati għall-użi u l-utenti speċifiċi. il-produzzjoni diġitali u virtwali; għodod ta' l-imudellar, is-simulazzjoni u l-preżentazzjoni; prodotti mminjaturizzati u integrati ta' l-ICT;

- L-ICT għall-affidabilità u l-kunfidenza: il-ġestjoni ta' l-identitajiet; l-awtentikazzjoni u l-awtorizzazzjoni; teknoloġiji li jtejbu l-privatezza; il-ġestjoni tad-drittijiet u l-assi; il-ħarsien kontra t-theddid elettroniku.

- Teknoloġiji tal-ġejjieni u emerġenti: biex jingħata l-appoġġ għar-riċerka fil-fruntieri ta' l-għarfien dwar l-ICT tal-qalba u dwar il-modi kif jingħaqdu ma' oqsma u dixxiplini oħra rilevanti; biex jiġu indukrati l-ideat innovattivi u l-użi radikalment ġodda, u biex jiġu esplorati l-possibilitajiet il-ġodda fir-rotot ta' riċerka fl-ICT.

4. In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni

Għan

It-titjib tal-kompetittività ta' l-industrija Ewropea u l-iżgurar tat-trasformazzjoni tagħha minn industrija li sserraħ l-iktar fuq ir-riżorsi għal waħda li sserraħ l-iktar fuq l-għarfien, permezz tal-ġenerazzjoni ta' għarfien ġdid sinifikanti rigward applikazzjonijiet ġodda li jinsabu f'salib it-toroq bejn teknoloġiji u dixxiplini varji.

Motivazzjoni

It-tnaqqis fl-attività industrijali ma jidhirx li baqa' ristrett għas-setturi tradizzjonali li kienu jserrħu l-aktar fuq ix-xogħol, imma beda jinħass ukoll fis-setturi intermedjarji - li jikkostitwixxu l-qawwa stabilità ta' l-industrija Ewropea - u saħansitra f'xi setturi ta' teknoloġija avvanzata. Din ix-xejra tista' titreġġa' lura, u jeħtieġ li jsir hekk, permezz tal-bini fl-Ewropa ta' industrija qawwija, msejsa fuq l-għarfien u li sserraħ primarjament fuqu. Dan se jinkludi l-modernizzazzjoni tal-bażi tal-preżent ta' l-SMEs, u l-ħolqien ta' SMEs ġodda mmexxija mill-għarfien, permezz tat-tifrix ta' l-għarfien espert fi ħdan programmi kollaborattivi.

L-UE kisbet pożizzjoni rikonoxxuta ta' tmexxija f'oqsma bħan-nanoteknoloġiji, it-teknoloġiji tal-materjali u l-produzzjoni, oqsma li jridu jissaħħu sabiex tiġi żgurata u miġjuba 'l quddiem il-pożizzjoni ta' l-UE f'kuntest dinji ta' kompetizzjoni qawwija.

Pjattaformi Ewropej fit-Teknoloġija f'oqsma bħan-nanoelettronika, il-manufattura, l-azzar, il-kimika. L-industrija tat-trasport, il-kostruzzjoni, is-sigurtà industrijali, it-tessuti, il-karta u l-għaġna tal-karti, jgħinu biex jiġu stabbiliti miri u prijoritajiet komuni ta' riċerka. Minbarra l-prijoritajiet rilevanti għall-industrija u l-integrazzjoni tagħhom fl-applikazzjonijiet settorjali, se jiġu indirizzati l-kwestjonijiet rilevanti dwar il-politika, ir-regolamentazzjoni, l-istandardizzar u l-impatt, fost l-oħrajn permezz tar-rispons flessibbli għal ħtiġijiet ġodda li jistgħu jinqalgħu fil-politika.

Attivitajiet

- Nanoxjenzi, Nanoteknoloġiji

- Il-ġenerazzjoni ta' għarfien ġdid dwar fenomeni li jiddependu fuq l-użu interattiv u d-daqs; in-nano-kontroll tal-proprjetajiet tal-materjali għal applikazzjonijiet ġodda; in-nano-integrazzjoni tat-teknoloġiji; il-karatteristiċi ta' tagħqid spontanju; in-nano-muturi; in-nano-magni u n-nano-sistemi; il-metodi u l-għodod għall-karatterizzazzjoni u l-manipulazzjoni fin-nano-dimensjonijiet; nano-teknoloġiji u dawk ta' preċiżjoni għolja fil-kimika; l-impatt fuq is-saħħa tal-bnedmin u s-sikurezza, l-ambjent; il-metroloġija, in-nomenklatura u l-istandards; l-esplorazzjoni ta' kunċetti u strateġiji ġodda għall-applikazzjonijiet settorjali, inklużi l-integrazzjoni u l-konverġenza tat-teknoloġiji emerġenti.

- Materjali

- Il-ġenerazzjoni ta' għarfien ġdid dwar materjali b'kapaċitajiet għolja għal prodotti u proċessi ġodda; materjali msejsa fuq l-għarfien, bi proprjetajiet imfassla apposta; disinn u simulazzjoni aktar affidabbli; kumplessità akbar; il-kompatibilità ambjentali; l-integrazzjoni tal-livelli nano- u makro-molekulari fl-industriji tat-teknoloġija kimika u l-ipproċessar tal-materjali; nano-materjali ġodda, bijo-materjali u materjali eteroġeni, inkluż id-didinn u l-kontroll ta' l-ipproċessar tagħhom.

- Produzzjoni Ġdida

- Il-ħolqien ta' kondizzjonijiet u assi għall-produzzjoni li sserraħ primarjament fuq l-għarfien, inkluż il-bini, l-iżvilupp u l-validazzjoni ta' mudelli ġodda li jikkorrispondu għall-ħtiġijiet emerġenti ta' l-industrija; l-iżvilupp ta' assi ġeneriċi tal-produzzjoni għall-produzzjoni adattiva, msejsa fuq l-għarfien, u fi ħdan netwerk; l-iżvilupp ta' kunċetti ġodda fl-inġinerija li jistfruttaw il-konverġenza tat-teknoloġiji, pereżempju n-nano, bijo-, info-teknoloġiji u dawk konjittivi, flimkiem mar-rekwiżiti ta' l-inġinerija tagħhom) għall-ġenerazzjoni li jmiss ta' prodotti u servizzi b'valur miżjud għoli, u l-adattament għall-ħtiġijiet li qed jitbiddlu.

- Integrazzjoni tat-teknoloġiji għall-applikazzjonijiet industrijali

- L-integrazzjoni ta' l-għarfien ġdid u tan-nano-teknoloġiji u t-teknoloġiji tal-materjali u tal-produzzjoni f'applikazzjonijiet settorjali jew li jinfirxu fuq għadd ta' setturi, applikazzjonijiet bħalma huma: is-saħħa, il-kostruzzjoni, it-trasport, l-enerġija, il-kimika, l-ambjent, it-tessuti u l-ħwejjeġ, il-karta u l-polpa tal-karta, l-inġinerija mekkanika.

5. L-Enerġija

Għan

It-trasformazzjoni tas-sistema enerġetika tal-preżent, li hija msejsa fuq l-idrokarbonju, f'waħda mibnija fuq għadd ta' għejun u trasportaturi ta' l-enerġija, flimkien ma' effiċjenza enerġetika mtejba, sabiex jiġu indirizzati l-isfidi urġenti tas-sigurtà tal-provvista u tat-tibdil fil-klima, filwaqt li tiżdied il-kompetittività ta' l-industriji Ewropej ta' l-enerġija.

Motivazzjoni

Is-servizzi ta' l-enerġija għandhom quddiemhom sfidi kbar. L-urġenza għall-iżvilupp ta' soluzzjonijiet adegwati u f'waqthom hija ġġustifikata fid-dawl tax-xejriet allarmanti fit-talba dinjija għall-enerġija (li hija mistennija tikber b'60% fit-30 sena li ġejjin), tal-bżonn li jitrażżnu drammatikament l-emissjonjiet tal-gassijiet ta' l-effett tas-serra bil-għan li jittaffew il-konsegwenzi devastanti tat-tibdil fil-klima, tal-volatilità danneġġanti tal-prezzzijiet taż-żejt (b'mod partikolari għas-settur tat-trasport, li jiddependi ħafna fuq iż-żejt) u ta' l-instabbiltà ġeopolitika tar-reġjuni li jissupplixxu l-idrokarboni. Ir-riċerka u d-dimostrazzjoni huma meħtieġa biex jiġu pprovduti it-teknoloġiji u l-miżuri l-iktar effettivi mil-lati ambjentali u ta' nfiq, b'tali mod li l-Ewropa tkun tista' tilħaq il-miri tagħha skond il-Protokoll ta' Kyoto u lil hinn minnu, u biex twettaq l-impenji li ħadet fil-politika enerġetika, kif imfisser fil- Green Paper dwar is-sigurtà tal-provvista ta' l-enerġija[15].

L-Ewropa żviluppat pożizzjoni ta' tmexxija dinjija f'għadd ta' teknoloġiji ta' l-enerġija. Hija l-pijuniera fit-teknoloġiji moderni ta' l-enerġija li tiġġedded, bħall bijo-enerġija u l-enerġija mir-riħ. L-UE hija wkoll kompetitriċi dinjija fit-teknoloġiji tal-ġenerazzjoni u d-distribuzzjonji ta' l-enerġija, u għandha kapaċità qawwija ta' riċerka fil-qasam ta' l-iżolament u l-ħażna tal-karbonju. Madankollu, dawn il-pożizzjonijiet qed jiffaċċaw theddid serju mill-kompetituri (b'mod partikolari mill-USA u l-Ġappun).

It-trasformazzjoni radikali tas-sistema enerġetika tirrikjedi teknoloġiji ġodda li jġorru magħhom riskji li huma kbar wisq għal benefiċċji li huma inċerti wisq biex ikunu l-azjendi privati li jagħmlu l-investiment kollu li huwa meħtieġ għar-riċerka, l-iżvilupp, id-dimostrazzjoni u l-implimentazzjoni. Għalhekk, l-appoġġ pubbliku għandu jkollu rwol ewlieni fil-mobilizzazzjoni ta' l-investiment privat, u l-isforzi u r-riżorsi Ewropej għandhom jiġu magħquda flimkien b'mod iktar koerenti u effettiv, biex nikkompetu ma' l-ekonomiji li qed jinvestu bil-kbir u b'konsistenza f'teknoloġiji bħal dawn. Il pjattaformi Ewropej fit-Teknoloġija għandhom rwol vitali f'dan ir-rigward, billi jimmobilizzaw l-isforz meħtieġ ta' riċerka b'mod ikkoordinat. L-attivitajiet meħtieġa biex jilħqu dan l-għan jingħataw hawn taħt. Hija inkluża attività speċifika dwar l-għarfien meħtieġ għal politika enerġetika, attività li tista' toffri appoġġ ukoll ħalli jiġu ffaċċati ħtiġijiet ġodda tal-politika li jistgħu joħorġu, pereżempju fir-rigward tar-rwol tal-politika enerġetika Ewropea fl-iżviluppi ta' l-azzjonijiet internazzjonali relatati mat-tibdil fil-klima, u l-instabbilitajiet jew disturbi fil-provvista u fil-prezz ta' l-enerġija.

Attivitajiet

- L-Idroġenu u ċelluli ta' kombustjoni ( fuel cells )

Azzjoni integrata biex tqiegħed pedament teknoloġiku sod għal industriji kompetittivi ta' l-UE fl-oqsma taċ-ċelluli ta' kombustjoni u l-idroġenu, għal applikazzjonijiet fissi, li jinġarru u għat-trasport. Il-Pjattaforma Ewropea għat-Teknoloġija ta' l-Idroġenu u taċ-Ċelluli ta' Kombustjoni tgħin din l-attività billi tipproponi strateġija integrata għar-riċerka u l-implimentazzjoni.

- Produzzjoni li tiġġedded ta' l-Elettriku

Teknoloġiji biex tiżdied l-effiċjenza globali tal-konverżjoni, li tnaqqas in-nefqa fuq il-produzzjoni ta' l-elettriku minn għejun indiġeni li jiġġeddu ta' l-enerġija, u l-iżvilupp u d-dimostrazzjoni ta' teknoloġiji li jgħoddu għal kondizzjonijiet reġjonali differenti.

- Produzzjoni li tiġġeded tal-fjuwil

Teknoloġiji integrati ta' konverżjoni biex jiżviluppaw u jnaqqsu n-nefqa/unità ta' fjuwils solidi, likwidi u f'forma ta' gass (inkluż l-idroġenu) prodotti minn għejun li jiġġeddu ta' l-enerġija, bil-għan li jitwettqu l-produzzjoni u l-użu ta' fjluwils newtri fir-rigward tal-karbonju, b'mod partikolari il-bijo-fjuwils likwidi għall-użu fit-trasport.

- Enerġija li tiġġedded għall-kontroll tat-temperatura

Teknoloġiji biex tiżdied l-effiċjenza u tonqos in-nefqa fuq il-kontroll tat-temperatura permezz ta' għejun ta' enerġija li jiġġeddu, b'tali mod li jiġi żgurat l-użu tagħhom f'kundizzjonijiet reġjonali differenti.

- Teknoloġiji għall-iżolament u l-ħażna tas-CO 2 għall-produzzjoni ta' l-enerġija mingħajr emissjonijiet

Biex jitnaqqas drastikament l-impatt ambjentali ta' l-użu ta' l-idrokarboni bil-għan li jkun hemm impjanti tal-produzzjoni ta' l-enerġija li jqarrbu lejn l-assenza sħiħa ta' l-emissjonijiet, imsejsa fuq teknoloġiji għall-iżolament u l-ħażna tal-CO2.

- Teknoloġiji nodfa tal-faħam

Biex jittejbu sostanzjalment l-effiċjenza, l-affidabilità u n-nefqa ta' l-impjanti, permezz ta' l-iżvilupp u d-dimostrazzjoni ta' teknoloġiji nodfa tal-konverżjoni tal-faħam

- Netwerks intelliġenti ta' l-enerġija

Biex jiżdiedu l-effiċjenza, is-sigurtà u l-affidabilità tas-sistemi Ewropej ta' l-elettriku u tal-gass, kif ukoll tan-netwerks e.g. permezz tat-trasformazzjoni tas-sistema ta' distribuzzjoni ta' l-elettriku tal-preżent f'netwerk interattiv (klijenti/operaturi) ta' servizz u biex jitwarrbu l-ostakoli għall-implimentazzjoni fuq skala wiesgħa u l-integrazzjoni effettiva ta' l-għejun distribwiti u li jiġġeddu ta' l-enerġija.

- Effiċjenza enerġetika u l-iffrankar

Kunċetti u teknoloġiji ġodda biex jittejbu l-effiċjenza enerġetika u l-iffrankar għall-binjiet, is-servizzi u l-industrija. Dan jinkludi l-integrazzjoni ta' l-istrateġiji u t-teknoloġiji għall-effiċjenza enerġetika, l-użu ta' teknoloġiji ġodda u li jiġġeddu u il-ġestjoni tat-talba għall-enerġija.

- Għarfien għat-tfassil tal-politika enerġetika

L-iżvilupp ta' għodod, metodi u mudelli għall-evalwazzjoni tal-kwestjonijiet ekonomiċi u soċjali ewlenin li għandhom x'jaqsmu mat-teknoloġiji ta' l-enerġija, u l-provvista ta' miri u xenarji kwantifikabbli għall-medda tan-nofs u għal dik twila.

6. L-Ambjent (inklu ż it-Tibdil fil-Klima)

Għan

Il-ġestjoni sostenibbli ta' l-ambjent u r-riżorsi tiegħu permezz ta' progress fl-għarfien tagħna dwar l-interazzjonijiet bejn il-bijosfera, l-ekosistemi u l-attivitajiet tal-bniedem, u l-iżvilupp ta' teknoloġiji, għodod u servizzi ġodda biex il-kwestjonijiet globali ta' l-ambjent jiġu ffaċċati b'mod integrat. L-enfażi se jaqa' fuq it-tbassir tat-tibdiliet fil-klima, fl-ekoloġija u fis-sistemi ta' l-art u ta' l-ibħra. fuq l-għodod u t-teknoloġiji biex, għall-monitoraġġ, il-prevenzjoni u t-tnaqqis ta' l-effetti tal-pressjonijiet u r-riskji ambjentali, inklużi dawk għas-saħħa, kif ukoll għall-konservazzjoni ta' l-ambjent naturali u dak artifiċjali.

Motivazzjoni

Il-problemi ambjentali ma jirrispettawx il-fruntieri nazzjonali, u jeħtieġu strateġija kkoordinata fuq il-livell pan-Ewropew u, ħafna drabi, saħansitra fuq il-livell dinji. Ir-riżorsi naturali u l-ambjent artifiċjali tad-dinja jinsabu taħt pressjoni qawwija mill-populazzjoni i qed tiżdied, l-urbanizzazzjoni, it-tkabbir ma jaqta' xejn ta' l-agrikoltura, is-setturi tat-trasport u l-enerġija, kif ukoll mill-varjabilità tal-klima u ż-żieda fit-temperatura fuq il-livelli lokali, reġjonali u globali. L-Ewropa jeħtiġilha tidħol f'relazzjoni ġdida u sostenibbli ma' l-ambjent, filwaqt li ttejjeb il-kompetittività u ssaħħaħ l-industrija Ewropea. Fid-dawl ta' l-iskala, l-ambitu u l-livell għoli ta' kumplessità tar-riċerka ambjentali, jeħtieġ li jkun hemm kooperazzjoni mifruxa ma' l-UE kollha kemm hi sabiex tinkiseb il-massa kritika neċessarja. Din tiffaċilita l-ippjanar konġunt, l-użu ta' databases konnessi u inter-operabbli, u l-iżvilupp ta' sistemi koerenti u fuq skala kbira ta' osservazzjoni u tbassir.

Jeħtieġ li ssir ir-riċerka, fuq il-livell ta' l-UE, għat-twettiq ta' l-impenji internazzjonali bħalma huma l-protokoll ta' Kyoto, il-Konvenzjoni tan-NU dwar id-Diversità Bijoloġika, il-miri tas- Summit Dinjija fq l-Iżvilupp Sostenibbli ta' l-2002, inkluża l-Inizjatttiva dwar l-Ilma ta' l-UE, u l-kontributi lill-Bord Intergovernattiv dwar it-Tibdil fil-Klima u l-inizjattiva dwar l-Osservazzjoni tad-Dinja. Barra minn hekk, hemm ħtiġijiet sinifikanti ta' riċerka li joħorġu mill-politika tal-preżent u dik emerġenti ta' l-UE, l-implimentazzjoni tas-6 Pjan ta' Azzjoni Ambjentali u l-istrateġiji tematiċi marbutin miegħu, il-pjanijiet ta' azzjoni dwar it-Teknoloġiji Ambjentali u l-Ambjent u s-Saħħa, u d-Direttivi bħall-Qafas ta' l-Ilma.

L-UE jeħtiġilha ssaħħaħ il-pożizzjoni tagħha fit-teknoloġiji ambjentali fuq is-swieq dinjija. Dawn it-teknoloġiji jgħinu fit-twettiq ta' tkabbir sostenibbli, billi jipprovdu soluzzjonijiet eko-effiċjenti għall-problemi ambjentali fuq skali differenti, filwaqt li jħarsu l-wirt kulturali tagħna. Ir-rekwiżiti ambjentali jistimulaw l-innovazzjoni u jistgħu joħolqu opportunitajiet għall-azjendi. Pjattaformi Ewropej fit-Teknoloġija dwar il-provvista ta' l-ilma, s-sanità u l-kimika sostenibbli jikkonfermaw il-ħtieġa li tittieħed azzjoni fuq il-livell ta' l-UE, u l-aġendi ta' riċerka tagħhom huma meqjusa fl-attivitajiet ta' hawn taħt. Pjattaformi oħra (e.g. dawk dwar il-Bini u l-Foresti) minn xi lati jittrattaw kwestjonijiet ambjentali, u jitqiesu wkoll.

Hawn taħt qed tiġi elenkata sensiela ta' attivitajiet[16], li ħafna minnhom huma ta' rilevanza diretta għall-ħtiġijiet tal-politika. Madankollu, appoġġ addizzjonali jista' jingħata lil ħtiġijiet ġodda li jistgħu jinqalgħu għall-politika, pereżempju rigward l-evalwazzjoni ta' l-impatt tal-politika ta' l-UE fuq is-sostenibbiltà; il-ħidma konsegwenti ta' twettiq għall-azzjoni dwar it-Tibdil fil-Klima ta' wara Kyoto; u oqsma ġodda tal-politika ambjentali bħalma huma l-politika, l-istandards u r-regolamenti marittimi.

Attivitajiet

- It-Tibdil fil-klima, it-tniġġis u r-riskji

- Il-pressjonijiet fuq l-ambjent u l-klima: Kif jaħdmu s-sistemi tal-klima u dik dinjija; miżuri ta' adattament u ta' titfija; it-tniġġis fl-arja, fil-ħamrija u fl-ilma; it-tibdiliet fil-kompożizzjoni ta' l-atmosfera u fiċ-ċiklu ta' l-ilma; l-interazzjonijiet bejn il-klima, wiċċ l-art u l-oċean; u l-impatti fuq il-bijodiversità u l-ekosistemi.

- L-ambjent u s-saħħa: L-interazzjoni bejn il-fatturi li jikkawżaw pressjonijiet ambjentali u s-saħħa tal-bniedem, inklużi l-identifikazzjoni ta' sorsi, ir-rabtiet ma' l-ambjent ġewwa d-dar, u l-fatturi ta' impatt u ta' riskji emerġenti; metodi integrati ta' l-evalwazzjoni tar-riskji marbutin mas-sustanzi tossiċi, inklużi l-alternattivi għall-ittestjar fuq l-annimali; il-kwantifikazzjoni u l-analiżi spiża/benefiċċju tar-riskji ambjentali għas-saħħa, u indikaturi għal strateġiji ta' prevenzjoni.

- Perikli naturali: It-titjib tat-tbassir u l-evalwazzjoni integrata tal-perikli, l-vulnerabbiltà u r-riskji għad-diżastri rrelatati ma' theddidiet ġeoloġiċi (bħalma huma t-terremoti, l-vulkani, it-tsunami) u l-klima (bħalma huma t-tempesti u l-għargħar); l-iżvilupp ta' sistemi tat-twissija bikrija u t-titjib ta' l-istrateġiji ta' prevenzjoni u tat-titfija.

- Il-Ġestjoni Sostenibbli tar-Riżorsi

- Il-konservazzjoni u l-ġestjoni sostenibbli tar-riżorsi naturali u artifiċjali: l-ekosistemi; il-ġestjoni tar-riżorsi ta' l-ilma; il-ġestjoni u l-prevenzjoni ta' l-iskart; il-ħarsien u l-ġestjoni tal-bijodiversità, il-ħarsien tal-ħamrija, il-ħarsien ta' qiegħ il-baħar u ż-żoni kostali, strateġiji kontra d-deżertifikazzjoni u d-degradazzjoni ta' l-artijiet; il-ġestjoni tal-foresti; il-ġestjoni sostenibbli u l-ippjanar ta' l-ambjent urban, is-servizzi ta' il-ġestjoni tad-data u ta' l-informazzjoni; l-evalwazzjoni u l-ħsieb bil-quddiem rigward il-proċessi naturali.

- L-evoluzzjoni ta' l-ambjenti ta' l-ibħra: L-impatti ta' l-attivitajiet tal-bniedem fuq l-ambjent ta' l-ibħra u r-riżorsi tagħhom; it-tniġġis u l-ewtrofikazzjoni f'ibħra reġjonali u ż-żoni tal-kosta; l-ekosistemi tal-baħar fond; l-evalwazzjoni tax-xejriet fil-bijodiversità fl-ibħra, tal-proċessi fl-ekosistemi u taċ-ċirkolazzjoni oċeanika; il-ġeoloġija ta' qiegħ il-baħar.

- It-Teknoloġiji Ambjentali

- Teknoloġiji ambjentali għall-osservazzjoni, il-prevenzjoni, it-titfija, l-adattament, ir-rimedjazzjoni u r-ristawr fil-qasam ta' l-ambjent naturali u artifiċjali: marbut ma' l-ilma, il-klima, l-ambjent tal-baħar, urban u rurali, il-ħamrija, it-trattament taż-żibel, ir-riċiklaġġ, proċessi ndaf ta' produzzjoni, is-sigurtà tal-kimika, il-ħarsien tal-wirt kulturali u ta' l-ambjenti mibnija.

- L-evalwazzjoni, il-verifika u l-ittestjar tat-teknoloġija: Metodi u għodod għall-evalwazzjoni tar-riskji ambjentali u taċ-ċiklu ta' proċessi, teknoloġiji u prodotti; l-appoġġ għall-Pjattaformi għall-kimika sostenibbli, il-provvista ta' l-ilma u s-sanità[17]; l-aspetti xjentifiċi u teknoloġiċi ta' programm Ewropew tal-ġejjieni għall-verifika u l-ittestjar tat-teknoloġiji ambjentali.

- L-Osservazzjoni tad-dinja u l-għodod ta' l-evalwazzjoni

- L-osservazzjoni tad-dinja: Kontribut għall-iżvilupp u l-integrazzjoni ta' sistemi ta' osservazzjoni rigward kwestjonijiet ta' l-ambjentali u tas-sostenibbiltà fil-qafas ta' GEOSS; l-interoperabblità bejn is-sistemi u l-perfezzonament ta' l-għarfien għall-komprensjoni, l-immudellar u t-tbassir ta' fenomeni ambjentali.

- Metodi ta' tbassir u għodod ta' l-evalwazzjoni: mudelli tar-rabtiet bejn l-ekonomija, l-ambjent u s-soċjetà, inklużi għodod imsejsa fis-suq, esternalitajiet, valuri tranżizzjonali bejn stat u ieħor u l-iżvilupp tal-bażi ta' l-għarfien u tal-metodoloġiji għall-evalwazzjoni ta' l-impatt fi kwestjonijiet ewlenin bħal dawk ta' l-ibħra u l-użu ta l-artijiet; tensjonijiet soċjali u ekonomiċi marbuta mat-tibdil fil-klima.

7. It-Trasport (inklu ża l-Aeronawtika)

Għan

Fuq is-sisien ta' avvanzi teknoloġiċi, l-iżvilupp ta' sistemi pan-Ewropej tat-trasport li huma aktar "ħodor" u "intelliġenti" għall-benefiċċju taċ-ċittadin individwali u tas-soċjetà, fir-rispett ta' l-ambjent u tar-riċorsi naturali; u l-iżgurar u l-iżvilupp tal-pożizzjoni fuq quddiem nett li kisbu l-industriji Ewropej fis-suq dinji.

Motivazzjoni

It-trasport huwa wieħed mill-oqsma fejn l-Ewropa hija b'saħħitha – is-settur tat-trasport bl-ajru jirrapreżenta 2.6% tal-PGD ta' l-UE (bi 3.1 miljun impjieg) u l-qasam tat-trasport bl-art jiġġenera 11% tal-PGD ta' l-UE (filwaqt li jimpjega madwar 16-il miljun ruħ). Madankollu, it-trasport huwa responsabbli għal 25% ta' l-emissjonijiet tas-CO2 fl-UE, u minn hawn toħroġ il-ħtieġa assoluta li s-sistema ssir aktar "ħadra" sabiex jiġu żgurati mudelli aktar sostenibbli tat-trasport kif ukoll il-kompatibbiltà mar-rati ta' tkabbir, kif żviluppati fil- White Paper "Politika Ewropea tat-Trasport għall-2010: iż-żmien li niddeċiedu"[18].

It-tkabbir ta' l-UE (żieda ta' 25% fil-firxa territorjali u ta' 20% fil-popolazzjoni) u l-iżvilupp ekonomiku tagħha jippreżentaw sfidi ġodda għat-trasport effiċjenti, effettiv fin-nefqa, u sostenibbli tal-persuni u tal-merkanzija. It-trasport għandu wkoll rilevanza diretta għall-oqsma ewlenija oħra tal-politika, bħalma huma l-kummerċ, il-kompetizzjoni, l-impjiegi, il-koeżjoni, l-enerġija, is-sigurtà u s-suq intern. Biex jiġi żgurat il-vantaġġ kompetittiv fis-swieq dinjija, ma nistgħux ngħaddu mingħajr l-investiment fir-Riċerka u l-Iżvilupp Teknoloġiku (RTD) fl-industriji tat-trasport Ewropej[19]. Attivitajiet fuq il-livell Ewropew se jixprunaw ukoll ir-ristrutturar ta' l-industrija, inklużi l-integrazzjoni tal-katina tal-provvista u b'mod partikolari l-SMEs.

L-aġendi ta' riċerka li żviluppaw il-Pjattaformi Ewropej fit-Teknoloġija[20] jappoġġaw il-ħtieġa li tittieħed perspettiva ġdida ta' "sistemi tat-trasport", li tqis l-interazzjonijiet tal-vetturi, in-netwerks tat-trasport u l-użu tas-servizzi tat-trasport, ħaġa li tista' tiġi żviluppata biss fuq il-livell Ewropew. L-ispiża ta' l-RTD f'dawn l-oqsma kollha qed tikber sostanzjalment, u l-attività kollaborattiva fuq il-livell ta' l-UE hija essenzjali sabiex "massa kritika" ta' operaturi ta' l-RTD titħalla tiffaċċa l-isfidi ta' skala u ta' multidixxiplinarjetà b'effettività tan-nefqa, kif ukoll li tilqa' għall-isfidi politiċi, teknoloġiċi u soċjo-ekonomiċi fuq kwestjonijiet bħall-"karozza nadifa u żgura" tal-ġejjieni, l-interoperabbiltà u l-intermodalità, b'mod partikolari rigward it-trasport bil-ferrovija, kwestjonjiet ta' spiża, ħarsien tal-persuni, sigurtà, kapaċità, u impatti fuq l-ambjent f'Unjoni mkabbra. Barra minn hekk, l-iżvilupp ta' teknoloġiji ta' appoġġ għas-sistema Galileo u għall-applikazzjonijiet tagħha se jkun essenzjali fit-twettiq tal-politika Ewropea.

Minbarra r-rilevanza qawwija għall-industrija li għandhom it-temi u l-attivitajiet li jidhru hawn taħt, il-ħtiġiijet ta' dawk li jfasslu l-politika se jiġu indirizzati b'mod integrat li jkopri l-aspetti ekonomiċi, soċjali u ambjentali tal-politika tat-trasport. Barra minn hekk, se jingħata wkoll appoġġ għar-risposta għall-ħtiġijiet politiċi tal-preżent, kif ukoll dawk ġodda, pereżempju rigward l-iżviluppi fil-politika marittima.

Attivitajiet

- L-Aeronawtika u t-trasport bl-ajru

- Lejn trasport bl-ajru iktar "aħdar": it-tnaqqis ta' l-emissjonijiet u ta' l-istorbju, inkluż xogħol fuq il-magni u fuq fjuwils alternattivi, strutturi u disinji ġodda ta' l-ajruplani, operazzjonijiet ta' l-ajruporti u l-ġestjonji tat-traffiku.

- Żieda fl-effiċjenza fil-ħin: titjib fl-effiċjenza ta' l-iskedi ta' l-operazzjonijiet b'enfażi fuq sistemi innovattivi għall-ġestjoni tat-traffiku ta' l-ajru li jaqblu mal-politika ta' Sema Wieħed u li jintegraw l-aspetti ta' l-ajru, ta' l-art u ta' l-ispazju, inklużi l-fluss tat-traffiku u aktar awtonomija għall-ajruplani.

- L-iżgurar tas-sodisfazzjon u s-sigurtà tal-klijent: titjib fil-konfort tal-passiġġieri, servizzi innovattivi matul it-titjira u pproċessar tal-pasiġġieri iktar effiċjenti; titjib fl-aspetti kollha tas-sigurtà tat-trasport bl-ajru; firxa usa' ta' tipi ta' ajruplan, minn ajruplani wiesgħa għal dawk żgħar.

- Titjib fl-effiċjenza tan-nefqa: tnaqqis fl-infiq marbut ma' l-iżvilupp tal-prodott, mal-manifattura u l-ispejjeż ta' l-operat, b'enfażi fuq ajruplani li ma jeħtiġux manutenzjoni, iktar użu ta' l-awtomazzjoni u s-simulazzjoni.

- Il-ħarsien ta' l-ajruplani u tal-passiġġieri: titjib fil-miżuri ta' ħarsien għall-vjaġġatur, l-ekwipaġġ, l-ajruplan u s-sistema tat-trasport bl-ajru, bħalma huma metodi mtejba tad-data u l-identifikazzjoni, il-ħarsien ta' l-ajruplani mill-attakki, l-awto-rkupru u d-disinn imtejjeb għas-sigurtà ta' l-ajruplani.

- It-tnedija tas-servizzi tat-trasport bl-ajru tal-ġejjieni: l-iffaċċar ta' l-isfidi fit-tul ta' l-avjazzoni bit-twaħħid ta' teknoloġiji iktar radikali, effiċjenti mil-lat ambjentali, u innovattivi, b'tali mod li jitwassal għal avvanzi sinifikanti għat-trasport bl-ajru.

- Trasport fuq il-wiċċ (ferroviji, toroq, u fuq l-ilmijiet)

- Lejn trasport fuq il-wiċċ aktar aħdar: tnaqqis tat-tniġġis ambjentali u ta' l-istorbju; l-iżvilupp ta' muturi aktar nodfa u effiċjenti, inkluż bl-użu ta' teknoloġija eteroġenea u bl-użu ta' fjuwils alternattivi għall-applikazzjonijiet tat-trasport; strateġiji għal tmiem il-ħajjiet tal-vetturi u l-bastimenti.

- It-tħeġġiġ ta' bidla fil-mezzi u t-tnaqqis tal-konġestjoni tal-kurituri tat-trasport: l-iżvilupp fl-Ewropa ta' netwerks, infrastrutturi u sistemi tat-trasport reġjonali u nazzjonali li jkunu innovattivi, intermodali u interoperabbli; l-internalizzazzjoni ta' l-ispiża; l-iskambju ta' l-informazzjoni bejn il-vettura/bastiment u l-infrastruttura tat-trasport; il-perfezzjonament tal-kapaċità infrastrutturali.

- L-iżgurar tal-mobbiltà sostenibbli fl-ibliet: skemi ta' organizzazzjoni innovattivi, inklużi vetturi siguri u nodfa, u mezzi tat-trasport li ma jniġġsux, modi ġodda tat-trasport pubbliku u r-razjonalizzazzjoni tat-trasport privat, l-infrastruttura tal-komunikazzjoni, l-integrazzjoni tal-pjanifikazzjoni urbana u t-trasport.

- It-titjib tal-ħarsien tal-persuni u s-sigurtà : bħala elementi inerenti fis-sistema tat-trasport fiha nnifisha, fl-operazzjonjiet ta' trasport għas-sewwieqa, il-passiġġieri, l-ekwipaġġi, iċ-ċiklisti u l-persuni sejrin bil-mixi, fid-disinn ta' vetturi, bastimenti u fi ħdan is-sistema tat-trasport kollha kemm hi.

- It-tisħiħ tal-kompetittività: titjb fil-proċessi tad-disinn; l-iżvilupp ta' teknoloġiji avvanzati għall-vetturi u għat-trażmissjoni tal-qawwa; sistemi ta' produzzjoni u bini ta' infrastrutturi innovattivi u ta' nefqa effettiva; arkitetturi integrattivi.

- Appoġġ għas-sistema tan-navigazzjoni globali bis-satelliti Ewropea (Galileo): servizzi preċiżi tan-navigazzjoni u taż-żamma tal-ħin u s-sinkronizzazzjoni għall-użu f'firxa ta' setturi; użu effiċjenti tan-navigazzjoni permezz tas-satelliti u appoġġ għad-definizzjoni ta' teknoloġiji tat-tieni ġenerazzjoni.

8. Ix-Xjenzi Soċjo-ekonomiċi u l-Umanistika

Għan

Il-formazzjoni ta' fehim komuni u profond ta' l-isfidi soċjo-ekonomiċi kumplessi u inter-relatati li għandha quddiemha l-Ewropa, bħalma huma t-tkabbir ekonomiku, l-impjiegi u l-kompetittività, il-koeżjoni soċjali u s-sostenibbiltà, il-kwalità tal-ħajja u l-interdipendenza globali, b'mod partikolari bil-għan li jinħoloq bażi ta' għarfien imtejjeb għall-politika f'kull wieħed mill-oqsma kkonċernati.

Motivazzjoni

L-Ewropa għandha bażi ta' riċerka qawwi u ta' kwalità għolja fix-xjenzi soċjo-ekonomiċi u fl-oqsma ta' l-umanistika. Id-diversità ta' perpsettivi fl-Unjoni fis-setturi ekomomiċi, soċjali, politiċi u kulturali tipprovdi art għammiela għar-riċerka f'dawn l-oqsma fil-livell ta' l-UE. Hemm valur miżjud għoli Ewropew fir-riċerka kollaborattiva li tiffaċċa l-kwestjonjiet soċjo-ekonomiċi Ewropej fl-oqsma msemmija. L-ewwelnett, il-kwestjonijiet u l-isfidi kkonċernati huma ta' prijorità għolja fil-livell ta' l-UE, u huma s-suġġett tal-politika ta' l-Unjoni. It-tieni, ir-riċerka komparattiva mifruxa ma' għadd ta pajjiżi ta' l-UE, jew magħhom ilkoll, toffri għodda partikolarment effettiva, kif ukoll opportunitajiet importanti ta' tagħlim fuq il-pajjiżi u r-reġjuni.

It-tielet, ir-riċerka fil-livell ta' l-UE għandha l-vantaġġ partikolari li tista' tiżviluppa l-ġbir tad-data mill-Ewropa kollha kemm hi, u li tutilizza l-kotra ta' perspettivi li huma meħtieġa għall-komprensjoni ta' kwestjonijiet kumplessi. Fl-aħħarnett, l-iżvilupp ta' bażi ta' għarfien soċjo-ekonomiku dwar dawn l-isfidi ewlenin li huwa tassew Ewropew jagħti kontribut essenzjali biex tinġieb 'il quddiem il-komprensjoni komuni tagħhom madwar l-Unjoni Ewropea, u wkoll min-naħa taċ-ċittadini Ewropej, ħaġa li hija ta' l-akbar sinifikat.

L-attivitajiet li se jingħataw appoġġ huma elenkati hawn taħt u huma mistennija li jagħtu kontribut sinifikanti biex jitjiebu t-tfassil, l-implimentazzjoni, l-impatti u l-evalwazzjoni tal-politika f'firxa wiesgħa ta' oqsma, bħalma huma l-ekonomija, s-soċjetà, l-edukazzjoni u t-taħriġ, l-intrapriża, il-kummerċ internazzonali, il-konsumaturi, ir-relazzjoniiet esterni, il-ġustizzja u l-affarijiet ta' l-intern u l-politika ta' l-istatististika uffiċjali. Barra minn hekk, se jingħataw opportunitajiet biex jiġu ffaċċati sfidi soċjo-ekonomiċi emerġenti kif ukoll li titnieda r-riċerka fuq ħtiġijiet ġodda jew mhux previsti tal-politika.

Attivitajiet

- It-tkabbir ekonomiku, l-impjiegi u l-kompetittività f'soċjetà ta' l-għarfien: l-iżvilupp u l-integrazzjoni tar-riċerka dwar il-kwestjonijiet li jaffettwaw it-tkabbir ekonomiku, l-impjiegi u l-kompetittività f'firxa ta' kuntesti mill-innovazzoni, l-edukazzjoni inkluża dik matul il-ħajja u r-rwol ta' l-għarfien xjentifiku u ta' tipi oħra, sa dawk istituzzjonali-nazzjonali.

- L-għaqda flimkien ta' l-għanijiet ekonomiċi, soċjali u ambjentali f'perspettiva Ewropea : permezz ta' l-iffaċċar ta' żewġ kwestjonjiet ewlenin u marbutin flimkien, jiġifieri l-issuktar ta' l-evoluzzjoni tal-mudelli soċjo-ekonomiċi Ewropej u l-koeżjoni ekonomika u soċjali f'UE mkabbra, filwaqt li jitqies il-ħarsien ta' l-ambjent.

- Ix-xejriet soċjali l-kbar u l-implikazzjonijiet tagħhom: bħat-tibdil demografiku inklużi x-xjuħija u l-migrazzjoni; stili ta' ħajja, ix-xogħol, il-familji, kwestjonijiet ta' relazzjonijet bejn is-sessi, is-saħħa u l-kwalità tal-ħajja; il-kriminalità; ir-rwol ta' l-azjendi fis-soċjetà u d-diversità fil-popolazzjoni, l-interazzjonijiet kulturali u kwestjonijiet marbuta mal-ħarsien tad-drittijiet fundamentali u l-ġlieda kontra r-razziżmu u l-intolleranza.

- L-Ewropa fid-dinja: il-fehim ta' t-tibdiliet fl-interazzjonijiet u l-interdependenzi bejn ir-reġjuni tad-dinja u l-implikazzjonijiet tagħhom għar-reġjuni kkonċernati, b'mod partikolari għall-Ewropa; u l-iffaċċar tat-theddidiet u r-riskji emerġenti filwaqt li jibqgħu bla mittiefsa d-drittijiet tal-bniedem, il-ħelsien u l-benessri.

- Iċ-ċittadin fl-Unjoni Ewropea: fil-kuntest ta' l-iżvilupp ta' l-UE fil-ġejjieni, l-iffaċċar tal-kwestjonijiet marbuta mal-ksib ta' sens tal-"pussess" demokratiku u l-parteċipazzjoni attiva tal-popli ta' l-Ewropa; iggvernar effettiv u demokratiku, inkluż l-iggvernar ekonomiku; u l-bini ta' komprensjoni u rispett komuni tad-diversitajiet u s-similaritajiet fi ħdan l-Ewropa, f'dak li għandu x'jaqsam mal-kulturi, l-istituzzjonijiet, l-istorja, il-lingwi u l-valuri.

- L-indikaturi soċjo-ekonomiċi u xjentifiċi: l-użu tagħhom fil-politika u fit-twettiq u l-monitoraġġ tagħha it-titjib ta' l-indikaturi tal-preżent u l-iżvilupp ta' oħrajn ġodda għal dan il-għan kif ukoll għall-evalwazzjoni ta' programmi tar-riċerka, inklużi l-indikaturi msejsa fuq l-istatistika uffiċjali.

- Attivitajiet ta' tbassir dwar kwestjonijiet ewlenin tax-xjenza, t-teknoloġija u oħrajn ta' natura soċjo-ekonomika marbuta magħhom, bħalma huma x-xejriet demografiċi għall-ġejjieni, il-globalizzazzjoni ta' l-għarfien u l-evoluzzjoni tas-sistemi ta' riċerka, kif ukoll l-iżviluppi fil-ġejjieni fi ħdan u fuq il-firxa kollha ta' l-oqsma ewlenin tar-riċerka u d-dixxiplini xjentifiċi.

9. Is-Sigurtà u l-Ispazju

Għan

Li jiġu żviluppati t-teknoloġiji u l-għarfien meħtieġa għall-bini tal-kapaċitajiet għall-iżgurar tas-sigurtà taċ-ċittadini minn theddidiet bħalma huma t-terroriżmu u l-kriminalità filwaqt li jibqgħu bla mittiefsa d-drittijiet fundamentali tal-bniedem; li jiġi żgurat l-aħjar użu kkoordinat tat-teknoloġiji disponibbli għall-ġid tas-sigurtà ta' l-Ewropa, u li tiġi stimolata l-kooperazzjoni bejn il-fornituri u l-utenti tas-soluzzjonijiet ta' sigurtà.

L-appoġġ lill-Programm Spazjali Ewropew, b'enfażi fuq applikazzjonijiet bħall-GMES, għall-ġid taċ-ċittadini u tal-kompetittività ta' l-industrija spazjali Ewropea. Dan se jagħti kontribut għall-iżvilupp ta' Politika Spazjali Ewropea, billi jikkomplementa l-isforzi ta' l-Istati Membri u ta' partijiet ewlenin oħra fil-qasam, inkluża l-Aġenzija Spazjali Ewropea.

9.1 Is-Sigurtà

Motivazzjoni

Is-sigurtà fl-Ewropa hija prerekwiżit għall-prosperità u l-ħelsien. L-Istrateġija għas-Sigurtà ta' l-UE: 'Ewropa ta' Sigurtà f'Dinja Aħjar', adottata mill-Kunsill Ewropew, taffronta l-ħtieġa għal strateġija komprensiva għas-sigurtà li tkopri l-miżuri ta' sigurtà sew fl-oqsma ċivili kif ukoll f'dawk li għandhom x'jaqsmu mad-difiża.

Ir-riċerka li għandha x'taqsam mas-sigurtà hija element importanti fil-bini ta' Politika Komuni ta' l-Affarijiet Barranin u tas-Sigurtà, kif ukoll fil-ksib ta' livell għoli ta' sigurtà fi ħdan żona ta' ġustizzja, ħelsien u sigurtà[21] li tinfirex ma' l-UE kollha kemm hi fuq is-sisien tal-Programm ta' Hague. Se tagħti kontribut ukoll għall-iżvilupp ta' teknoloġiji u kapaċitajiet li jappoġġaw il-politika ta' l-UE f'oqsma oħra bħat-trasport, il-protezzjoni ċivili, l-enerġija u l-ambjent.

L-attivitajiet ta' riċerka fl-Ewropa li għandhom x'jaqsmu mas-sigurtà bħalissa jbatu l-effetti tal-frammentazzjoni ta' l-isforzi, tan-nuqqas ta' massa kritika ta' skala u ambitu, kif ukoll tan-nuqqas ta' konnessjonijiet u interoperabilità. L-Ewropa jeħtiġilha ttejjeb il-koerenza ta' l-isforzi tagħha, billi tiżviluppa arranġamenti istituzzjonali effiċjenti u billi tistimola l-kooperazzjoni u l-koordinazzjoni bejn l-atturi varji, sew nazzjonali kif ukoll internazzjonali, bil-għan li tiġi evitata d-duplikazzjoni u biex is-sinerġiji possibbli jiġu esplorati kulmeta dan ikun possibbli. Ir-riċerka dwar is-sigurtà fuq il-livell tal-Komunità se tiffoka fuq attivitajiet ta' valur miżjud ċar fuq il-livell nazzjonali. B'konsegwenza ta' dan, ir-riċerka dwar is-sigurtà fuq il-livell tal-Komunità se jsaħħaħ il-kompetittività ta' l-industrija Ewropea tas-sigurtà.

L-attivitajiet li jidhru hawn taħt se jikkomplementaw u jintegraw fihom ir-riċerka li, filwaqt li ssir taħt temi oħrajn, tkun orjentata lejn it-teknoloġiji u s-sistemi li huma ta' rilevanza għas-sigurtà. Se jkunu orjentati lejn il-missjonijiet speċifiċi ta' sigurtà, billi jiżviluppaw it-teknoloġiji u l-kapaċitajiet li dawn il-missjonijiet ikunu jeħtieġu. L-attivitajiet huma flessibbli fid-disinn, ħalli jkunu jistgħu jilqgħu għal theddidiet kontra s-sigurtà li għadna ma nafux bihom, u għall-ħtiġijiet tal-politika li jqumu minnhom, filwaqt li jistimolaw id-dakra reċiproka bejn is-setturi ċivili u dak tad-difiża u l-adottar tat-teknoloġiji eżistenti min-naħa tas-settur ċivili. Ir-riċerka Ewropea dwar is-sigurtà se tinkoraġġixxi wkoll l-iżvilupp ta' teknoloġiji b'iktar minn użu wieħed, sabiex twessa' kemm tista' l-ambitu ta' l-applikazzjoni tagħhom.

Attivitajiet

- Il-ħarsien kontra t-terroriżmu u l-kriminalità: il-provvista ta' soluzzjonijijet teknoloġiċi għall-għarfien tat-theddid (e.g. CBRN), il-kxif, il-prevenzjoni, l-identifikazzjoni, il-protezzjoni, in-newtralizzazzjoni u l-konteniment ta' l-effetti ta' attakki terroristiċi u tal-kriminalità organizzata.

- Is-sigurtà ta' l-infrastrutturi u l-utilitajiet: l-analiżi u l-iżgurar ta' l-infrastruttura kritika/ta' netwerk eżistenti u tal-ġejjieni, sew pubblika kif ukoll privata (e.g. fit-trasport, l-enerġija, l-ICT), is-sistemi u s-servizzi (inklużi dawk finanzjarji u amministrattivi).

- Is-sigurtà fil-fruntieri : b'enfażi fuq it-teknoloġiji u l-kapaċitajiet meħtieġa biex tissaħħaħ l-effettività u l-effiċjenza tas-sistemi kollha, flimkien mat-tagħmir, l-għodod u l-proċessi meħtieġa għat-titjib tas-sigurtà tal-fruntieri ta' l-art u kostali ta' l-Ewropa, inklużi kwestjonijiet tal-kontroll u s-sorveljanza fuq il-fruntieri.

- Ir-ristawr tas-sigurtà f'każ ta' kriżi: b'enfażi fuq teknoloġiji li jappoġġaw l-operazzjonijiet varji ta' il-ġestjoni ta' l-emerġenzi (bħall-protezzjoni ċivili, ħidmiet umanitarji u ta' salvataġġ, appoġġ għas-CFSP), u fuq kwestjonjiet bħall-koordinazzjoni u l-komunikazzjoni bejn l-organizzazzjonijiet, l-arkitetturi distribwiti u l-fatturi umani.

Dawn l-erba' oqsma ta' hawn fuq se jingħataw appoġġ mit-temi li ġejjin, li huma ta' natura aktar mifruxa:

- L-Integrazzjoni u l-Interoperabilità tas-Sistemi ta' Sigurtà: b'enfażi fuq it-teknoloġiji li jsaħħu l-interoperabilità tas-sistemi, it-tagħmir, is-servizzi u l-proċessi, inklużi l-infrastrutturi ta' l-informazzjoni għall-pulizija, kif ukoll fuq l-affidabilità, l-aspetti organizzazzjonali, il-ħarsien tal-kunfidenzjalità u l-integrità ta' l-informazzjoni, u ż-żamma tat-traċċi tat-tranżazzjonijiet u l-ipproċessar.

- Is-Sigurtà u s-soċjetà: riċerka orjentata lejn il-missjonijiet, b'enfażi fuq l-analiżi soċjo-ekonomika, il-bini ta' xenarji u l-attivitajiet marbuta ma': il-kriminalità, il-mod kif iċ-ċittadini jaraw is-sigurtà, l-etika, il-ħarsien tal-privatezza u t-tbassir soċjali. Ir-riċerka se tindirizza wkoll it-teknoloġiji li jħarsu aħjar il-privatezza u l-libertajiet, u sejra tindirizza vulnerabilitajiet u theddidiet ġodda, flimkien mal-ġestjoni u l-evalwazzjoni ta' l-impatt tal-konsegwenzi possibbli.

- Il-Koordinament u l-Istrutturar tar-Riċerka dwar is-Sigurtà: il-koordinament ta' l-isforzi Ewropej u internazzjonali fir-riċerka dwar is-sigurtà u l-iżviluppar ta' sinerġiji bejn ir-riċerka fl-oqsma ċivili, tas-sigurtà u tad-difiża, it-titjib tal-kundizzjonijiet legali, u t-tħeġġiġ ta' l-aħjar użu ta' l-infrastrutturi tal-preżent.

9.2 L-Ispazju

Motivazzjoni

F'dan il-qasam, l-UE tista' tagħti kontribut biex, fuq il-bażi tal-ħtiġijiet ta' l-utenti u l-għanijiet tal-politika, il-miri komuni jiġu ddefiniti aktar. biex l-attivitajiet jiġu kkoordinati, ħalli titwarrab id-dupplikazzjoni u tiżdied kemm tista' l-interoperabilità; u biex jiġu ddefiniti l-istandards. L-awtoritajiet pubbliċi u dawk li jfasslu l-politika jirrapreżentaw utenti potenzjali u l-industrija Ewropea sejra tibbenefika wkoll minn politika ta' l-Ewropa dwar l-Ispazju li tkun iddefinita sew u li tiġi implimentata minn Programm Ewropew ta' l-Ispazju, appoġġat parzjalment mill-azzjonijiet proposti ta' riċerka u żvilupp teknoloġiku. Azzjonijiet fuq il-livell Ewropew huma meħtieġa wkoll biex jagħtu appoġġ lill-miri tal-politika ta' l-UE, pereżempju fl-oqsma ta' l-agrikoltura, is-sajd, l-ambjent, it-tele-komunikazzjoni, is-sigurtà, it-trasport, kif ukoll biex jiżguraw li l-Ewropa tkun imsieħba rrispettata fil-kooperazzjoni reġjonali u internazzjonali.

Fl-aħħar 40 sena, l-Ewropa kisbet kompeteneza teknoloġika eċċellenti. Riċerka u teknoloġiji ġodda huma meħtieġa sabiex insostnu industrija kompetittiva (inklużi l-manufatturi, u l-fornituri u l-operaturi tas-servizzi). L-applikazzjonijiet spazjali jagħtu benefiċċji importanti liċ-ċittadini.

L-attivitajiet murija hawn taħt huma mmirat lejn: l-isfruttament ta' l-assi spazjali għall-implimentazzjoni ta' l-applikazzjonijiet, li huma l-Monitoraġġ Globali għall-Ambjent u s-Sigurtà (GMES Global Monitoring for Environment and Security ) u l-kontribut tagħhom għall-infurzar tal-liġijiet fil-politika Ewropea; kif ukoll l-esplorazzjoni ta' l-ispazju, b'tali mod li jingħata lok għall-opportunitajiet ta' kooperazzjoni internazzjonali u għal avvanzi teknoloġiċi importanti; l-isfruttament u l-esplorazzjoni ta' l-ispazju , appoġġati mill-attivitajiet ta' sostenn, jiggarantixxu r-rwol strateġiku ta' l-Unjoni Ewropea. Dawn l-attivitajiet se jiġu kkomplementati minn azzjonjiet oħra li jaqgħu taħt il-Programm ta' Qafas għall-Kompetittività u l-Innovazzjoni u l-Programm ta' l-Edukazzjoni u t-Taħriġ. Mill-attivitajiet ta' hawn isfel, se jinħarġu kemm jista' jkun benefiċċji għall-politika pubblika, inkluż l-appoġġ għal ħtiġijiet ġodda tal-politika li jistgħu jinqalgħu, pereżempju soluzzjonijiet imsejsa fuq teknoloġiji spazjali għall-ġid ta' pajjiżi li qed jiżviluppaw; u l-użu ta' għodod u metodi ta' l-osservazzjoni mill-ispazju biex jappoġġaw l-iżviluppi fil-politika tal-Komunità.

Attivitajiet

- Applikazzjonijiet spazjali għall-qadi tas-Soċjetà Ewropea

- GMES: l-iżvilupp ta' sistemi ta' monitoraġġ ibbażati fuq l-użu tas-satelliti, kif ukoll tat-teknika li għandha x'taqsam mal-ġestjoni ta' l-ambjent u tas-sigurtà, u l-integrazzjoni tagħha ma' l-elementi bbażati fuq l-art, fuq il-baħar u fl-ajru. appoġġ għal-użu u t-twassil tad-data u s-servizzi tal-GMES.

- Servizzi innovattivi tal-komunikazzjoni permezz tas-satelliti, integrati bla ebda xkiel fin-netwerks dinjin tal-komunikazzjoni elettronika, għaċ-ċitadini u għall-intrapriżi fis-setturi ta' applikazzjoni li jħaddnu l-protezzjoni ċivili, l-iggvernar elettroniku, it-tele-edukazzjoni u l-utenti ġeneriċi.

- Żvilupp ta' teknoloġiji għat-tnaqqis tal-vulnerabilità tas-servizzi spazjali u għall-għoti ta' kontribut lejn is-sorveljanza ta' l-ispazju.

- L-Esplorazzjoni spazjali

- Kontribut għall-inizjattivi internazzjonali fl-esplorazzjoni ta' l-ispazju.

- L-RTD għat-tisħiħ tal-pedamenti tat-teknoloġiji spazjali

- It-teknoloġija tat-trasport spazjali: riċerka biex titqawwa l-kompetittività tas-settur Ewropew tat-trasport spazjali.

- Ix-xjenzi spazjali, inkluża l-ħajja fl-ispazju.

II IDEAT

Għan

Dan il-programm se jsaħħaħ id-dinamiżmu, il-kreattività u l-eċċellenza tar-riċerka Ewropea fuq il-fruntieri ta' l-għarfien. Dan sejjer isir billi jingħata appoġġ lil- proġetti ta' riċerka "mmexxija mir-riċerkatur" li, fuq il-livell Ewropew, isiru kompetittivament minn timijiet individwali fl-oqsma kollha. Il-proġetti se jiġu ffinanzjati fuq il-bażi ta' proposti mressqa minn riċerkaturi dwar suġġetti ta' l-għażla tagħhom stess, evalwati fuq il-kriterju waħdieni ta' l-eċċellenza, skond il-ġudizzju tar-reviżuri li jkunu esperti ugwali fil-qasam.

Motivazzjoni

Ir-riċerka "fuq il-fruntieri ta' l-għarfien", immexxija mir-riċerkaturi, hija mutur ewlieni tal-prosperità u l-progress soċjali, minħabb li toffri opportunitajiet ġodda għall-avvanz xjentifiku u teknoloġiku, u twassal għall-ħolqien ta' għarfien ġdid li jiftaħ it-triq għal applikazzjonijiet u swieq tal-ġejjieni.

Minkejja l-bosta kisbiet u livell għoli tar-riżultati f'għadd kbir ta' oqsma, l-Ewropa mhijiex qed tisfrutta bl-aħjar mod il-potenzjal u r-riżorsi tagħha fir-riċerka, u teħtieġ b'urġenza kapaċità mkabbra għall-ħolqien ta' l-għarfien.

Mekkaniżmu kompetittiv ta' l-iffinanzjar li jħaddan fih l-Ewropa kollha kemm hi għar-riċerka "fuq il-fruntieri" mwettqa minn timijiet individwali huwa element ewlieni taż-Żona Ewropea tar-Riċerka, u jikkumplimenta attivitajiet oħra, sew ta' l-UE kif ukoll nazzjonali. Se jkun ta' għajnuna fit-tisħiħ tad-dinamiżmu u l-kapaċità ta' l-Ewropa li tiġbed lejha sew l-aħjar riċerkaturi mill-Ewropa u minn pajjiżi terzi, kif ukoll l-investiment industrijali.

Attivitajiet

Din l-azzjoni se tirrispondi għall-oqsma l-iktar promettenti u produttivi tar-riċerka, u għall-aħjar opport